Ba Morisco––Ba Muslimu Ibakatandwa mu Spain | Makani Aajatikizya Bantu Bakaindi\nAMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nMAKANI AAJATIKIZYA BANTU BAKAINDI\nBana Spain Bakabatanda Ba Morisco\nKwaambwa kuti zintu zyoonse nzyobakali kucita bana Spain mumakani aaya aausisya zyakali kugwasyilizyigwa acikombelo. Eelo kaka makani aaya alayandika kwaabala!\nMFWULUMENDE yabana Spain yakali kuyanda kuti cisi coonse cibe ca Bunakristo akutobela milawo iikozyenye. Ba Morisco bakali kubonwa kuti mbantu batakombi, aboobo kubako kwabo mucisi eeci kwakali kubonwa kuti mulandu mupati kuli Leza. Nokwakainda myaka minji, kwakasalwa cakucita. Ino ncinzi cakasalwa? Bakeelede kutandwa! *\nKwamyaka minji, kabunga kaba Muslimu mu Spain, ikakali kwiitwa kuti Mudéjar kakali kupona muluumuno mumasena aakali kweendelezyegwa aba Katolika. Kwaciindi cili mbocibede, mumasena amwi bakalizumizyidwe kutobela milawo azilengwa zyabo, alimwi akukomba muzikombelo zyabo.\nPele mu 1492, beendelezi baci Katolika ba Ferdinand II alimwi aba Isabella bakazunda dolopo lya Granada, cibeela camamanino ca Iberia icakali kweendelezyegwa aba Muslimu. Nobakazundwa bantu aaba, bakapegwa lwaanguluko lukozyenye andobakajisi ba Mudéjar. Nokuba boobo, kalitanalampa beendelezi baci Katolika, bakaindila kupenzya ba Muslimu mbobakali kweendelezya kutegwa basanduke. Ba Muslimu bakaleta manyongwe nkaambo bweendelezi tiibwakacita nzyobakapangana, mpoonya mu 1499 bakazangila bweendelezi. Basikalumamba bamfwulumende bakaamana manyongwe aaya, mpoonya ba Muslimu bamubusena bumwi abumwi bakaambilwa kuti basale kucinca bukombi naa kuzwa mucisi. Bana Spain bakabaita kuti ba Morisco aabo ibakasanduka akuzumanana kukkala mu Spain.\n“TIIBAKALI BANAKRISTO BALI KABOTU NAA BALELWA BASYOMEKA”\nKuzikusika mu 1526, bukombi bwaba Muslimu bwakalesyegwa mucisi ca Spain, pele ba Morisco banji bakazumanana abukombi bwabo cakusisikizya. Nokuba kuti zintu zyakali boobu, bakazumanana azilengwa zyabo.\nKumatalikilo, milimo ba Morisco njobakali kubelekela ba Katolika cakwiinzya buyo mulawo yakali kuzuminwa. Bakali kubelesyegwa mumilimo iiyandika kapati mbuli muzyakupanga-panga, mukubbadela mitelo amumilimo buyo imbi. Nokuba boobo, akaambo kakukaka kucinca zilengwa zyabo, ba Morisco bakali kupenzyegwa amfwulumende alimwi abantu buyo. Kupenzyegwa kuli boobu ambweni kwakatalika akaambo kakuti basicikombelo banji bakali kubayeeyela kuti kusanduka kwabo tiikwakali kwancobeni.\nTiilyakalampa pe, bakacileka kubalanga buyo pele bakatalika kubasinikizya buya. Aboobo mu 1567, Mwami Philip II wakabikka mulawo wakukasya mwaambo, nsamino, alimwi azilengwa zyaba Morisco. Eeci cakapa kuti kubuke mazwanga aambi alimwi akujayana.\nKuyeeyelwa kuti ba Morisco bali 300,000 bakatandwa mu Spain kabali mumapenzi\nBasyaazibwene mumakani aakaindi bakaamba kuti beendelezi baku Spain bakazikusinizya kuti “ba Morisco tiibakali Banakristo bali kabotu naa balelwa basyomeka.” Akaambo kaceeci, bakatamikizyigwa kuti bakali kumvwana abasinkondonyina Spain mbuli basimato bana Barbary, ba Protestanti baku France, alimwi abana Turkey kutegwa balwane bana Spain. Kuyoowa alimwi akuyeeyela kuti ba Morisco kumbele bakali kuyoobabukila kwakapa kuti Philip III abatande mumwaka wa 1609. * Mumyaka yakatobela, bantu ibakali kuyeeyelwa kuti mba Morisco bakali kupenzyegwa. Kwiinda mukubelesya nzila eezyi zitali kabotu, cisi ca Spain cakaba caci Katolika.\n^ par. 4 Ibbala lyakuti Moriscos muci Spanish lyaamba “Kabunga Kaba Muslimu.” Basyaazibwene mumakani aakaindi balalibelesya bbala eeli munzila iikulwaizya nobaamba bantu ibakali ba Muslimu pele ibakasanduka kuba ba Katolika alimwi akukkala mu Iberian Peninsula kuzwa nobwakawa bwami bwamamanino bwaba Muslimu mu 1492.\n^ par. 12 Basyaazibwene mumakani aakaindi bayeeyela kuti umwi wabeendelezi baku Spain wakavwuba kapati kwiinda mukubweza zintu nzyobakajisi ba Morisco.\nKumatalikilo aamwaanda wamyaka walusele C.E., ba Muslimu baku North Africa abaci Arab bakazunda bantu bakubusena butegwa Iberian Peninsula, busena oobu mazuba aano ncisi ca Spain alimwi aca Portugal.\nAsyoonto-syoonto basikalumamba bana Katolika bakatalika kuzunda alimwi, akumanizya mu 1492 ciindi nobakazunda kabunga kaba Muslimu kakasyeede mudolopo lya Granada.\nMu 1492, Mwami Ferdinand alimwi a Namalelo Isabella bakabatanda mubwami bwabo ba Juda boonse ibakali kukaka kuba ba Katolika. Mumyaka yakuma 1500, ba Muslimu ibakasanduka, kubikkilizya amikowa yabo, bakapenzyegwa alimwi akulonzyegwa. Kuzwa mu 1609 kusikila mu 1614, ba Morisco, “Banakristo bapya” nkokuti aabo ibakali ba Muslimu, bakatandwa.\nKuyeeyelwa kuti ba Morisco bali 300,000 bakatandwa mu Spain kabali mumapenzi. Alimwi kulibonya kuti bantu basika ku 10,000 bakafwa akaambo kakukaka kutandwa.\nBa Katolika “Beni-beni” Mucisi Coonse!\nJuan de Ribera, bbishopo mupati waku Valencia, wakakuzuminizya kutandwa kwaba Morisco\nTacidoonekwi kuti bana Spain bakapenga akaambo kakubula babelesi ciindi ba Morisco nobakaunka. Nokuba boobo, mucisi kwakaba lukkomano akaambo kakutandwa kwaba Morisco. Mabbuku aamba makani aakaindi atondezya kuti, bunji bwabana Spain tiibakali kukkomana akubako kwaba Morisco kubikkilizya acikombelo cabo calo “icakali kubacima akuleta masampu kucisi cabo.” Lino cintu icakali kubacima, cakamana. Beendelezi, alimwi abantu kubikkilizya acikombelo, bakakkomana kuti lino kwakali buyo ba Katolika “beni-beni” mucisi coonse.\nBasikuyandaula Kasimpe Botatwe Bamumwaanda Wamyaka Wa 16—Ino Ncinzi Ncobakajana?


Bwaapauzi Bwanyika—Cilengaano ca Ezekieli\nTUBBOKESI TWAKUYIISYA 20A\nBupanduluzi bugaminide kujatikizya kupimwa kwaminyinza bwakabapa lusyomo baange lwakuti nyika yabo njobakali kuyandisya yakali kuyoobukulusyigwa ncobeni. Nziiyo nzi nzyotukonzya kwiiya kucilengaano eeci mazuba aano? Amubone twaambo tobilo twamucilengaano:\nBusena bukwabilidwe alimwi amulimo uukkomanisya\nMwaange uuli woonse wakali kuyooba alukono mu Nyika Yakasyomezyedwe iyakabukulusyidwe. Mbubwenya buyo amazuba aano, babelesi ba Jehova boonse basyomeka balijisi busena muparadaiso yakumuuya. Tacikwe makani naa mulimo ngotucita mumbunga ngwaansi kapati, tulijisi busena bukwabilidwe alimwi amulimo uukkomanisya munyika yakumuuya. Kuli Jehova, babelesi bakwe boonse balayandika kulinguwe.\nMucilengaano ca Ezekieli, bantu ibakali kukkala mucilawo cimwi acimwi mu Nyika Yakasyomezyedwe iyakabukulusyigwa bakalipedwe coolwe cakupegwa nyika yeelene. Mbubwenya buyo amazuba aano, Jehova wapa babelesi bakwe boonse zilongezyo zyeelene zyaparadaiso yakumuuya.\nAmujokele kucibalo 20, muncali 5-11


21 Lino ndakabona julu ipya alimwi anyika mpya; nkaambo julu lyakaindi anyika yakaindi zyakamana, alimwi lwizi taluciko pe. 2 Ndakabona munzi uusalala, Jelusalemu Mupya, kauboola ansi kuzwa kujulu kuli Leza alimwi kaubambidwe kabotu mbuli nabwiinga walisakatizyila mulumaakwe. 3 Mpoonya ndakamvwa jwi pati kuzwa kucuuno cabwami kaliti: “Amubone! Tente lya Leza lili aabantu, alimwi uyookkala ambabo, eelyo bayooba bantu bakwe. Alimwi Leza lwakwe uyooba ambabo. 4 Eelyo uyoosindula misozi yoonse kumeso aabo, alimwi lufwu talukooyoobako limbi, akwalo koomoka, kulila nokuba kucisa takukooyoobako limbi. Zyintu zyakaindi zyamana.” 5 Mpoonya Ooyo uukkede acuuno cabwami wakati: “Amubone! Ndilabambulula zyintu zyoonse kuti zibe zipya.” Alimwi, waamba kuti: “Lemba, nkaambo majwi aaya alasyomeka alimwi ngamasimpe.” 6 Alimwi wakandaambila kuti: “Zyacitika! Ndime Alefa a Omega, imatalikilo amamanino. Muntu woonse uufwide nyota ndiyoomupa cabuyo maanzi aazwa kukasensa kamaanzi aabuumi. 7 Woonse uuzunda uyookona zyintu eezyi, alimwi mebo ndiyooba Leza wakwe mpoonya walo uyooba mwanaangu. 8 Pele ibakandu, ibanyina lusyomo, ibasesemya mubusofwaazi bwabo, ibajayi, basibwaamu, ibasyoma mizimo, basikukomba mituni alimwi ababeja boonse, busena bwabo buyooba muzyiba liyaka mulilo asulufa. Eeci caamba lufwu lwabili.” 9 Mpoonya umwi wabangelo bali ciloba ibakajisi mitiba iili ciloba eeyo yakazwide zipenzyo zyamamanino zili ciloba, wakaboola akundaambila kuti: “Boola, eelyo ndilakutondezya nabwiinga, imukaintu wa Mwanaambelele.” 10 Aboobo wakandibweza munguzu zyamuuya akunditola kucilundu cipati alimwi citalilampili, mpoonya wakanditondezya munzi uusalala, Jelusalemu, kauboola ansi kuzwa kujulu kuli Leza 11 alimwi wakajisi bulemu bwa Leza. Kumweka kwawo kwakali mbuli kwabbwe lidula kapati, mbuli bbwe lyajasipa liŋaima alimwi libalangalisya. 12 Wakali abwaanda bupati alimwi butalilampili alimwi wakali amilyango iili kkumi aibili, mpoonya kumilyango eeyo kwakali bangelo bali kkumi ababili, alimwi amilyango eeyo kwakalembedwe mazyina aamisyobo iili kkumi aibili yabana ba Isilayeli. 13 Kujwe kwakali milyango yotatwe, kunyika kwakali milyango yotatwe, kumusanza kwakali milyango yotatwe mpoonya kumbo kwakali milyango yotatwe. 14 Alimwi ibwaanda bwamunzi ooyu bwakajisi mabwe aantalisyo aali kkumi aabili, eelyo amabwe aayo kwakali mazyina aali kkumi aabili aabatumwa bali kkumi ababili ba Mwanaambelele. 15 Lino ooyo iwakali kwaambaula andime wakajatide tete lyangolida lyakupimya, kutegwa apime munzi, milyango yawo alimwi abwaanda bwanguwo. 16 Imunzi ooyo ujisi mbazu zyone zyeelene, alimwi bulamfwu bwawo abwaamba bwawo zileelene. Mpoonya wakapima munzi atete eelyo, akujana kuti wakali kulampa makkilomita aatandila ku 2,200;* ibulamfwu bwawo, ibwaamba alimwi abulamfwu bwakuya mujulu zileelene. 17 Kunze lyaboobo, wakapima bwaanda bwanguwo, bwakali kulampa tukokola tuli 144,* ikweelana akupima kwamuntu alimwi akupima kwamungelo. 18 Lino bwaanda bwanguwo bwakayakidwe amabwe aajasipa, mpoonya munzi ooyo wakayakidwe angolida yini-yini iibalangala mbuli gilazi. 19 Intalisyo zyabwaanda bwamunzi zyakabotezyedwe amabwe mayandisi aaindene-indene: intalisyo yakusaanguna yakali yamabwe aajasipa, yabili aasafilo, yatatu aakalikedo, yane aaemalodi, 20 yasanu aasadoni, yacisambomwi aasadiyo, yaciloba aakulusolito, yalusele aabelulo, yafwuka aatopaziyo, yakkumi aakulusopulazo, yakkumi aimwi aahuwakinto, yakkumi azibili aamutusito. 21 Alimwi, imilyango eeyo iili kkumi aibili yakali yangale zili kkumi azibili; imulyango umwi aumwi wakabambidwe angale. Mpoonya mugwagwa mupati wamunzi ooyo wakali wangolida yini-yini, iibalangala mbuli gilazi. 22 Lino tiindakabona tempele mulinguwo, nkaambo Jehova Leza Singuzuzyoonse alimwi a Mwanaambelele ngotempele lyawo. 23 Alimwi munzi ooyu tuuyandiki kumunikilwa azuba naa mwezi pe, nkaambo bulemu bwa Leza bwakali kuumunikila, alimwi lambe lyanguwo lyakali Mwanaambelele. 24 Lino masi ayooenda mumumuni wawo, alimwi bami bamunyika bayooleta bulemu bwabo mulinguwo. 25 Alimwi milyango yanguwo tiikajalwi pe isyikati, nkaambo masiku kunyina naayoobako. 26 Eelyo bayooleta bulemu alulemeko lwamasi mulinguwo. 27 Pele cintu cili coonse cisofweede alimwi amuntu uuli woonse uucita cintu cisesemya alimwi silweeno takanjili pe mulinguwo; balikke aabo balembedwe mubbuku lyabuumi lya Mwanaambelele mbabayoonjila.\n^ Mu Chigiliki, “Imasitadiya aali 12,000.” Sitadiya nceeleko camusinzo cakaindi caba Giliki.\n^ Mamita aatandila ku 64.


MASESEKE AKUKOMENA MUKUKAMBAUKA\nLarry wakali kukkomanina misalo ibotelezya, tii (tea) yaci Japani, a nkukkisi zya rice kung-anda yaba Komori ciindi bamwi beensu nobakatalika kuguzya ma Bbaibbele aabo. Boonse bakamulanga cakulangila. "Ono twalomba utupe ciiyo cesu?" Ba Komori bakalomba. Larry wati sikwe tii (tea). Wakali kuyeeya kuti muswaangano oyu wakali wakusobana buyo. Alimwi tanaa kakonzya akuyeeya nociba comwe cakwaamba.\nBwini mbwakuti Larry waka yiisyide ziiyo zinji zyamu Bbaibbele a cikolo cacina Klistu camulaka wacikuwa ku Japani kwakali kubeleka. Ziiyo zyoonse zyakali bambidwe kabotu-kabotu. Wakali kukonzya kupa mulumbe wamu Bbaibbele kukunyina buyumu yumu. Pesi kutalika buyo kubandika kujatikizya Leza cacibukila mbuta… eci cakali andeene.\nLarry wakali tunvwide kale twaano toonse twamu Bbaibbele kuzwa kubwana bwakwe. Oono twaano ootu titwakali kwamba cintu cipati kulinguwe kumugama. Wakali kucita zintu nzyakalizyi kuti zyibi mubusyu bwa Leza. Mbuti mbwanga wakanana kuli bamwi makani a jatikizya Leza walo kumugama ngwatakazyi bwini?\nOno kakkede a cuumo cabunemu nemu, kaazingulukidwe abantu balangila kunvwa, bunkanwe bwakwe bwakati mumanine. Muciindi eeci cakuyoowa, kampango kamu Bbaibbele kakazwela mumizeezo kajatikizya muuya Usalala kutupa majwi aakukanana notwaitwa kumbele lyabantu kuti tupe bumboni (Luka 12:12).\nWakapa mupailo wakuyandisisya kugwasyigwa amane waka siminina akaano kazibidwe nkaka konzya kuyeeya: mwana mutaka. Mbuli mbwaakali kusandulula Leza mbwayanda abaabo bayingaila kule a Nguwe, Larry wakali jana kuti ukanana kuzwa kunsi kwamoyo wakwe. Majwi akwe aka munjila. Muciindi cakusaanguna Larry mubuumi bwakwe wakaibaluka Leza mbwakali kumuyanda. Masiku ngoona ayo Larry wakafugama munsi abulo bwakwe a kwaaba buumi bwakwe kuli Leza ooyo waali kunga kumasimpilo ulaba wabwini. Kwaabana luyando lwa Leza cakainda a kwaamba zyakazyibide. Ono akaba masimpe aakamupa mayinga camba.\n1. JESU UTULOMBA KUTI TUKOMENE KWIINDA MU KUKAMBAUKA\nBasiciiya bakatola myaka yotatwe a cisela kuteelela majwi akwe Jesu akubona micito yakwe, elyo kumasimpilo kufwa a kububa kwakwe. Jesu nakayanda kujokela kujulu, Wa kapa mulimo kuli basiciiya bakwe wakuba bayiminizi bakwe bacigaminina:\n"MUYAKUTAMBULA NGUZU Muuya Usalala a kusika alindinywe; elyo MUYA KUBA BAKAMBONI BANGU... akumanina a nyika koonse." - Incito 1:8.\nBasiciiya ba Jesu noba kaaba myoyo yabo cakumanina kulinguwe mu buzuba bwa Pentecost, Jesu wakabuka kubafu wakasandula maumi abo kwiinda munguzu zya Muuya Usalala. Bakaba ba kamboni, kutali buyo kukubuka kwamubili kwa Jesu a kuya kujulu, pele a kunguzu zyabubuke zyaka sandula maumi aabo.\nMbuli bana Klistu, aswebo tuli bakamboni babubuke bwa Jesu nkaambo twakazimvwa nguzu zyakwe zikubulusya na zisandula maumi eesu.\n"Pele akaambo ka luyando lwakwe lupati kulindiswe, LEZA, uvuubide muluzyalo, WAKATUPA KUTI TUPONE A KLISTU nokuba kuti TWAKALI FWIDE MU ZINYONYOONO. Muuluzyalo mutwaka futulwa. ALIMW LEZA WAKATUBUSYA AJESU... KUTEGWA ATONDEZYE BUVUBI BWA LUZYALO LWAKWE, lutondezyegwa mulubomba lwakwe kuli ndiswe muli KLISTU JESU." - Ba Efeso 2:4-7.\nTwaka citwa kuti tupone antoomwe a Klistu, elyo inga "twa tondezya buvubi butakonzyi kweelanizigwa a luse lwakwe." Elyo ulatulomba kuti tutole mulumbe mubotu wa ncakonzya kucita mubuumi bwa muntu kunyika yoonse, kwamana wasyomezya kweenda andwiswe mbuli mbotucita oobo (Mateyo 28:19-20).\nBa H.M.S Richards, ba katalisya mutabi wa jwi lyacisyinsyimi kwiinda mu Radio, cimwi ciindi ba kappa bumboni bwa kuti: "Ndakubona kusanduka mu myoyo yabantu banvwa mulumbe mubotu wa Jesu. Ndeenda mumasi omo zina lya Leza a Jesu molyatakazibidwe kusika ciindi cikombelo no cakatola mulumbe mubotu ooko.\nNdabona aba Bantu kabasanduka kuzwa kububi kuya kubululami, kuzwa kumalwazi kuya ku nseba zili kabotu,kuzwa kukuyoowa mizimo yamubyabi kuya kulutangalo mubuumi bwa muna Klistu. Ndabona kusanduka muciimo cabamakaintu. Ndayi bona minzi iitali ya buna Klistu kaisadunka kuzwa kumusinze wakutazyiba Leza. Mumasi oonse ngenda swaya ndakabona maumi kasanduka. Ndilizi kuti "mulumbe mubotu wa Klistu…. Ninguzu zya Leza zitola kulufutuko" (Ba Roma 1:16). Ndilizyi kuti cikombelo na cakambauka mulumbe mubotu kusanduka kulacitika mumyoyo ya Bantu, mumaanda abantu, kwamana kusanduka ooku kula libonya mumaumi abaabo batambula lwiito."\nLeza watupa swebo tubantu bakompeme cibeela caadeene kuti tubeleke mumulimo ooyu ukkomanisya, nkaambo kwaabana majwi mabotu ncibeela cipati muku komena kwesu. Kutegwa lusyomo lwesu lucaale kaluli kabotu, lweelede kuti lwatondezyegwa. Mbubwena Larry mbwakazyiba cakutalibambila, kwaabana lusyomo lwesu citugwasya kuti lusyomo lwesu lube lwa bwini akutucita kuti tukomene.\n2. TULAMU KAMBAUKA KLISTU MBULI MBO TUPONA\nMulombwana musyoonto wakakomezyegwa mumunzi wakutundululwa cimwi ciindi wakati:\n"Ndakalanga kubazyali bangu, balo kwiinda mumukozyano ngobaka nditondezya, bakandipa mukozyano waLeza upilingene naa uutaluleme; tendakajisi umwi muntu wa lukanda, undiyanda." Bantu batuzingulukide bayanda muntu ukonzya kubapa mufwanikiso waleza uli kabotu, uunyina kampenda.\nBayanda umwi "muntu wanyama" uuti katondezye bube bwabuna Leza. Mulumbe wesu mupati nkwiinda munzila mbotupona. Muntu katana bikkila maano kuzintu zyozyi, beelede, kuzyiba mbobikkila maano.\n"AMUPONE MAUMI MABOTU BOOBO akati kabantu bata kondwi (batali ba Klistu) kutegwa. BABONE MILIMO YANU MIBOTU BAMANA BALUMBAIZYE LEZA... Nkaambo Klistu WAKA MUPENGELA, KUMUSIILA MUKOZYANO, KUTEGWA MUTOBELE MUMA LYATILO AAKWE." - 1Petro 2:12, 21.\nMbokunga "Klistu waka tupengela" a kalivali, tuli jisi mukozyano waluyando lwa kulyaaba munsi lyesu. Luyando oolo, lwazyalululwa muli ndiswe kwiinda mumicito ya luyando kuli bamwi, inga zyaba nguzu zipati zyakukwela bata kondwi muli Klistu kubaleta mu maanza akwa Klistu.\n3. TULA MUKAMBAUKA KLISTU MUNZILA MBOTUYEEYA\nCiindi Dyabulosi naaka musaala Jesu mulukula amasunko aakwe kwinda munzala, mukulisumpula, alimwi a kuyeeyela kuti zintu zilaba mbozitibe, Jesu wakalwana cakuzunda kwiinda mukupa tumpango twamumangwalo (Mateyo 4:4, 7, 10). Jesu wakali libambilide nkaambo waka zuzyide mizeezo yakwe a masimpe a mu Bbaibbele. Oko lumamba nkolu zundilwa nanka kuzundwa - mumizeezo yesu.\n"Nkaambo mbubwena (muntu) mbwayeeya mumoyo wakwe, obo mbwabede." - Tusimpi 23:7.\nBantu bakomena mubu Klistu bayeeya twaambo twa kujulu. Balabikkila maano kuziimo zyakujulu zyabo nzyobasola kujana.\n"Lyoonse amutangale MuMwami,... mu zyoonse, KWIINDA MUKUPAILA AKULOMBA, a kulumba, a mupe kulomba kwenu kuli Leza. Elyo luumuno lwa Leza, lwiinda kuteelela koonse, luya kweendelezya myoyo yenu amizeezo yenu muli Klistu Jesu. Kumasimpilo, nobakwesu, kufumbwa CAMASIMPE, kufumbwa CILOMENE, kufumbwa CILULEME, kufumbwa CILONDOKEDE, kufumbwa CIYANDISI, kufumbwa CILOMBOZYEKA - na nkocili CIBOTU KWIINDA nokuba CITEMBAULWA, amuyeeye zintu zili mbuli bwa zyeezyi... elyo Leza waluumuno uya kuba anywebo." - Bafilipi 4:4-9.\nNcotu sanina mizeezo yesu ncecipa lwaandaano. Itombe linjila, itombe lizwa. Ijwi lyaLeza linjila, buumi bwa Leza buzwa.\n4. TULA KAMBAUKA KLISTU KUBANTU KWIINDA MBOTUBONEKA\nMbuli mwiiminizi wa Klitu, muna Klistu una kuli sakatizya mubulemu mukuboneka kwakwe, kutantamuka misyobo yoonse yakulibbataika na kulibamba ca kwiindilizya a ciimo citambulika.\n"Na bamwi babo tabasyomi mujwi, inga baakusandulwa... baakubona kubula tumpenda kwenu alimwi abulemu. Bubotu bwenu tabweelede kuba bwa kulisakatizya atala, mbuli masusu apesedwe aku sama nweenwe zyagodilide amasani aadula. Pele, akube kooko kwa buntu bubotu bulimukati kamoyo, ABUBOTU BUTAMANI A MUUYA WAKULIBOMBYA, buli amuulo mupati kubusyu bwa Leza. Nkaambo eeyi njenzila…(aabo) babikka bulangizi bwabo muli Leza mbobakali kuli botezya." - 1 Petro 3:1-5.\nKusama kwakutali bbataika a kulisakatizya kwa bulemu lyoonse cali ngomu kozyano wabu Klistu wamasimpe. Kupa buyo muzeezo, bantu beelede kuti bakwelelezyegwe kulindiswe mbuli bana Klistu kutali a twaambo ntotwaamba kujatikizya kusandauka kwa misyobo yakusama a buponi pele kwiinda mukwambaula kwa Mwami ngotupona kujatikizya Jesu.\n5. TULA KAMBAUKA KLISTU KUBANTU KWIINDA MUMICITO YESU\nHabupampu mu lwiiyo lwa Tunsiya nsiya Edward Gibbon ula twaambila kuti Galerius naka tanda nkambi yaba Persia, cikomwe cacipaya cimweka mweka cizwide tubwe tuyandisi cakawida mumaanza asikalumamba umwi wakali kulwana. Ooyu mulombwana, cikomwe eeci wakaciyobola nkambo cakali a mulimo mupati, pele tubwe tudula waka tusowa.\nBantu bakumbatila kuzyintu zyabuyo zikkomanisya zijamwa munyika eyi bamana Jesu bamukaka, ibbwe lidula kapati - lili muciimo cibi ciinda ali ca sikalumamba wakali kulwa. Tacilibuyo coolwe cikonzya kutezeleka kuzwa kumaanza, pele lufutuko lwa buumi butamani. Nkaako mangwalo ala tucenjezxya:\n"Mutayiyandi nyika nokuba cintu comwe muli njiyo. Naakuti umwi wayanda nyika, luyando lwa Taata taluli mulinguwe. Nkaambo zyoonse zyili munyika - kulombozya kwamuntu sizibi, luunyaunya lwa meso akwe (luyando lwanyika), akuli sumpula kwa zintu zyaajisi a kucita (kuli tukumuna) - tazyizwi kuli Taata pele zizwa munyika. Nyika aku yandisisya kwayo zilamana, pele muntu uucita luyando lwaLeza ulapona kukabe kutamani." - 1 Johane 2: 15-17.\nSatani ulabeleka canguzu kuzinanika lubulo lwa ngolide ziyonyoono zijaya a zilengwa zibi kapati. Bwambilizyi bwamakoko butondezya buyo bakubusyi, beebesi, bayumu kubeleka, Bantu bakkomene bwini. Tatu boni mukozyano wamuntu ufulukide, udadalika, waza mucintoolo cabukoko, ujisi cisaka mumaanza.\nTweelede kupakamana a kucenjela a zilongwe zyesu zipa kuti milawo yesu yabuna Klistu tutayilemeki (2 Ba Kolinto 6:4). Klistu mwini, ncobeni, uyanda kuti tuzumanane kubasikila beenzuma batakondwi muli nguwe. Zilongwe zyacigaminina njentamu iyakusanguna kukambauka lusyomo kuli bamwi. Ubone buyo masimpe kuti beenzinyoko taba kujoli munsi kubuumi mbowakali kupona kayindi.\nZyotutambula mumaumi eesu, nokuba kulikkomanisya nkotusala, kujisi buyambukizi kumaumi eesu a buna Leza. Tweelede kucenjela a zyotusanima mizeezo yesu.\n"Nseka zuminzyi cintu cibi kumbele aameso aangu." - Intembauzyo 101:3.\nKuti na Maumi esu twaasanina zibotu kwiinda, cibi tacika tukweli ansi mpocijanwa. Kuzumanana kusumpula mujulu ziimo zyazintu zyotuzuminzya kunjila mumaanda eesu amu mizeezo tacika tupi kapona maumi a bupenzi nokuba maumi atasumpukide. Muna Klistu ujisi zintu zinji zyimupa kukkomana kwiinda muntu uumbi buyo.\n"UYA KUNDI ZUZYA LUTANGALO nooli ambebo, akukkomana kutamani kululyo kwako." - Intembauzyo 16:11.\n6. TULA MU KAMBAUKA KLISTU KULI BAMWI KWIINDA MBOTUPA\nMbuli mbwaakali kuyanda kabbizya mukondwa omwe, basi kwaazwa ba H M S Richards baka bona kuti oyu mukondwa mupya wacili jisi mpotomona izwide mali munkomwe yakwe. Ba Richard baka mubuzya kuti, na wakalubide buya kwaasiya mali mung’anda isaminwa zisani. "Mebo a mpotomona yamali yangu tula bbilila antuomwe," waka salazya mulombwana. Wakali jisi muuya wakasimpe wakupa bamwi - kupa kutegwa banwi bagwasyigwe. Bana Klistu balakomena kwiinda mukupa, elyo ka nkaambo.\n"Jesu mwini wakati: Kuli cileleko cipati mukupa kwiinda mu kutambula." - Ncito 20:35.\nNcetupa kuti bulelo bwaLeza buye kumbele cijola bulumbu butamani.\n"Mutaliyobwedi lubono munyika, omo musunse a senke muzinyonyona, alimwi omo babbi moba pwaya akubba. Pele AMULIYOBWEDE LUBONO LWENU KUJULU…nkaambo oko kuli lubono lwako amoyo wako nkolubede." - Mateyo 6:19-21.\nMbuli mboopa, koyeeya kuti: "Nyika njiya Leza, azyoonse zili mulinjiyo" [intembauzyo 24;1], kubikkilizya ansiliva a ngolide [Hagayi 2:8]. Swebo kutugama tuli bokwaLeza, nkaambo waka tulenga alimwi nkaambo waka tunununa kuzwa kuzinyonyoono zyesyu kwiinda muku bbadela muulo kubbadelela milandu yesu a bulowa bwakwe (1 Bakolinto 6:19, 20). Kufumbwa ncotujisi ncica Leza, nkaambo ngutupa "nguzu zyakujana lubono" (Ditolonomi 8:18). Nkunji buti nkwatulomba Mwami wesu wakagagailwa a ciciingano akubuka, kuti twaabane anguwe mulumbe upegwe kuli bamwi?" Sa muntu inga wamubbida Leza? Pele mulandibbida. Pele mula buzya, "Ino tukubbida buti?"\n"MUCI MANYA KKUMI A MILUMBO... amulete cimanyakkumi coonse mung-anda yangu yaciyobwedo, kutegwa kube cakulya mung-anda yangu. Mundisole muli kooku, Mbwaamba Leza singuzu zyoonse, Mwamana mubone na NSIKOYO JALULA MPULUNGWIDO ZYANGU ZYAKUJULU akutila zileleleko cakufwasuka cakuti muyakubula aa kuzibikka." - Malakai 3: 8-10.\nCimanya kkumi "Ncakkumi" cakooko "Nkotwa yungizilwa" (Ditolonomi 14:22), (Matalikilo 28:22). Kumulimi a simpindu ciya ciindilila atala amana kugusya nkwakabelesya nceca yungizigwa. Kumubelesi, nkukooko nkwatambula koonse. Mulawo wa cimanya kkumi mulawo waciimo cibotu nkambo cijatikizya bube bwamuntu kwinda mukutajosya kwakkumi "tubbida" Leza. Cimanya kkumi ncookwa Leza kwamana boobo cileelede kubelesyegwa cakutonkomana muku kwabilila mulimo wakwe klistu (1 Ka Kolinto 9:14), a kumaninizya mulimo wakwe kutegwa aboole (Mateyo 24:14).\nJesu naakaboola kukala andiswe, Wakapa kusinizya kujosya kwakkumi mu ciindi ca cizuminano cipya (Mateyo 23:23). Ino tweelede kupa kunji buti mu milumbo? Milumbo ciya muntu mbwasala. Muntu omwe-omwe "weelede kupa ncasala mumoyo wakwe kuti ape" (2 Ba Kolinto 9:5-7). Kunyina nokonzya kupa kwiinda Leza:\n"Kopa elyo ciya kupegwa kuli ndiwe. Cipimyo casindailwa, akusindailwa camana cafwasuka, ciya kutililwa a mubili wako." - Luka 6:38.\nCimwi ciindi ba H M Richards bakakanana majwi aaya kujatikizya cakabacitikila:\n"Umwi mulombwana simuuma njuka na cisolo waka njila muswaangaano ngwendakali kweendelezya ku Los Angles, alimwi tandikalubi ciindi ncenda kakanana anguwe, kakkede munsi mung’anda yakuswaganina.\nWakabweza mwelwe wamali aasika ku myaanda yosanwe yamali aaku Amelika $500 akundipa kati "oku nkwakkumi kwangu kwaku saanguna (first tithe)." "Ooyu mulombwana tanakali kabotu, kwamana kunyina ncaka citide pele kuuma cisolo kwamyaka makkumi otwatwe nokuba makumi one (30, 40 years), elyo ndakati, "Ino ula pona buti?" Wakayingula wakati, "Ndacaazya buyo mali a ci Amelika asika ku musanu nokuba ku musanu a womwe ($5 or $6) ono aya amwi ngokwa Leza."\nElyo ndaka buzya, alimwi ndakati "ino ula cita buti?" Waka ingula wakati "nsezyi pe, ncezyi buyo ncakuti ndeelede kupa cimanya kkumi kwa Leza amana mwini Leza ulandibamba."\n"Masimpe ngakuti Leza wakakucita ooko. Kweempwa kwa mulombwana ooyo kwakali kwabwini. Wakapona lyoonse kalyaabide, alimwi wakali kkomene mubuumi bwakwe bwa buna Klistu. Kwamana Leza wakamupa zyoonse zyakali kuyanda kusikila buzuba mbwakafwa." Leza tasyomezyi kuti boonse basyoma bayakuba bavubi. Pele tuli jisi cisyomyo kuti mulengi wesu uyakutupa koonse kutweelede.\nKlistu wakapa koonse kupa ndiswe. Atwaabane, mauumi eesu kulinguwe cakumaninina ono. A twabane majwi a kwa Jesu kweendelana mbotupona, mbotuyeeya, mbotulanga, mbotucita zintu, ambo tupa. Nkaambo zi ncomutakonzyi kujana lutangalo mukwaabana Klistu abwamwi akukomena muluse lwakwe lukankamanisya?


“Aboobo, Kamuya Mukayiisye Bantu” — LAIBBULALI YAA INTANETI ya Watchower\nw20 January map. 2-32\n“Aboobo, Kamuya Mukayiisye Bantu”\nNgazi Yamulindizi Yaambilizya Bwami bwa Jehova (Yakwiiya)—2020\nINO MULAWO WAKAPEGWA KULI BANI?\nAMUSOLEKESYE KUBASIKA AMOYO BASIKWIIYA\nAMUMUGWASYE SIKWIIYA KUYAAMBELE KUMUUYA\nSENA NDEELEDE KUCILEKA KWIIYA AMUNTU OOYU?\nAmubagwasye Basikwiiya Bbaibbele Kutegwa Babbapatizyigwe\nNgazi Yamulindizi Yaambilizya Bwami bwa Jehova (Yakwiiya)—2021\nMbotukonzya Kugwasya Basikwiiya Bbaibbele Kutegwa Beelele Kubbapatizyigwa—Cibeela 1\nMbotukonzya Kugwasya Basikwiiya Bbaibbele Kutegwa Beelele Kubbapatizyigwa—Cibeela 2\nToonse Tulakonzya Kugwasyilizya Baskwiiya Bbaibbele Kubbapatizyigwa\nCIBALO CAKWIIYA 1\nLUGWALO LWESU LWA MWAKA WA 2020: “Aboobo kamuya mukayiisye bantu . . . kuti babe basikwiiya, akubabbapatizya.”—MT. 28:19.\nLWIIMBO 79 Amubayiisye Kwiima Nji\n1-2. Ino ncinzi mungelo ncaakaambila bamakaintu kucuumbwe ca Jesu, alimwi malailile nzi Jesu lwakwe ngaakabapa?\nAKALI mafwumofwumo, mu Nisani 16, 33 C.E. Bamakaintu bayoowa Leza, kalibalekede kapati bakaunka kucuumbwe nkwaakazikkilidwe Mwami Jesu Kristo, lino kwakaindide mazuba obilo kuzwa ciindi naakazikkwa. Ciindi nobakasika munsi-munsi aacuumbwe, kabajisi makanze aakubikka tununkilizyo akuunanika mafwuta aanunkilila mubili, bakagambwa kapati kujana kuti mubili tiiwakaliko mucuumbwe! Mungelo wakaambila bamakaintu aaba kuti Jesu wabusyigwa kuzwa kubafwu, alimwi wakayungizya kuti: “Wamusolweda kuya ku Galilaya. Muyoomubona okuya.”—Mt. 28:1-7; Lk. 23:56; 24:10.\n2 Bamakaintu nobakazwa kucuumbwe, Jesu lwakwe wakabayaanya akubaambila kuti: “Kamuya, mukabaambile bakwesu kuti baunke ku Galilaya, eelyo ooko bayoondibona.” (Mt. 28:10) Kweelede kuti Jesu wakajisi malailile aayandika kapati ngaakali kuyanda kwaambila basikwiiya bakwe, nkaambo ooyu ngomuswaangano wakusaanguna ngwaakapanga naakabusyigwa!\nCiindi Jesu naakaswaangana abaapostolo bakwe alimwi abamwi mu Galilaya kuzwa ciindi naakabusyigwa, wakabalailila kuti “kamuya mukayiisye bantu” (Amubone muncali 3-4)\n3-4. Nkaambo nzi ncotukonzya kwaamba kuti malailile aali kulugwalo lwa Matayo 28:19, 20 tanaakapegwa buyo kubaapostolo balikke? (Amubone cifwanikiso icili aacivwumbyo.)\n3 Amubale Matayo 28:16-20. Amuswaangano ooyo Jesu ngwaakapanga, wakaamba mulimo uuyandika kapati basikwiiya ngobakeelede kubeleka mumwaanda wamyaka wakusaanguna nkokuti, mulimo nguwenya ngotuli mukuzuzikizya mazuba aano. Jesu wakati: “Aboobo kamuya mukayiisye bantu bazisi zyoonse kuti babe basikwiiya, . . . mukabayiisye kutobela zintu zyoonse nzyondakamulailila.”\n4 Jesu uyanda kuti basikumutobela boonse kabakambauka. Malailile aaya tanaakaapa buyo kubaapostolo bakwe bali 11 ibasyomeka. Ino tuzyi buti oobo? Ciindi Jesu naakapa mulawo ooyu wakuyiisya bantu kuba basikwiiya, kwakali bantu banji kunze buyo lyabaapostolo acilundu mu Galilaya. Ino tuzyi buti oobo? Amuyeeye kuti mungelo wakaambila bamakaintu kuti: “Muyoomubona [ku Galilaya].” Aboobo kweelede kuti bamakaintu basyomeka aaba abalo bakaliko amuswaangano ooyo. Pele tabali buyo mbabo balikke ibakaliko. Mwaapostolo Paulo wakaamba kuti Jesu “wakalibonya kubakwesu bainda ku 500 aciindi comwe.” (1Kor. 15:6) Ikuli?\n5. Ncinzi citupa kusyoma kuti lugwalo lwa 1 Bakorinto 15:6 lwaamba muswaangano waku Galilaya iwaambidwe ku Matayo caandaano 28?\n5 Tulijisi twaambo tubotu itutupa kusyoma kuti Paulo wakali kuyeeya muswaangano nguwenya ooyo waku Galilaya iwaambidwe kulugwalo lwa Matayo caandaano 28. Ino ntwaambo nzi ooto? Kakusaanguna, basikwiiya ba Jesu banji bakali bana Galilaya. Aboobo cakali cuuba-uba kuba amuswaangano abantu banji kucilundu ku Galilaya ikutali muŋanda yamuntu ku Jerusalemu. Kabili, Jesu iwakabusyigwa wakaliswaangene kale abaapostolo bakwe ibali 11 muŋanda ku Jerusalemu. Ikuti Jesu naakali kuyanda kupa malailile aajatikizya kukambauka alimwi akugwasya bantu kuba basikwiiya kubaapostolo balikke, naakacita oobo ku Jerusalemu muciindi cakubalomba balo, bamakaintu aabo alimwi abantu bambi buyo kuti bakaswaangane anguwe ku Galilaya.—Lk. 24:33, 36.\n6. Mbuti lugwalo lwa Matayo 28:20 mbolutondezya kuti mulawo wakugwasya bantu kuba basikwiiya ulabeleka amazuba aano, alimwi ino bantu bautobela buti?\n6 Amubone kaambo katatu ikayandika kapati. Mulawo wa Jesu wakugwasya bantu kuba basikwiiya tiiwakapegwa buyo ku Banakristo ibakali kupona mumwaanda wamyaka wakusaanguna. Ino tuzyi buti oobo? Jesu wakamanizya kupa malailile kuli basikumutobela kwiinda mukwaamba majwi aakuti: “Ndilaandinywe mazuba oonse mane kusikila kumamanino aabweende bwazintu.” (Mt. 28:20) Mbubwenya mbwaakaamba Jesu, bantu banji mazuba aano bali mukutola lubazu mumulimo wakugwasya bantu kuba basikwiiya. Amuciyeeyele buyo! Bantu batandila ku 300,000 mwaka amwaka balabbapatizyigwa kuba Bakamboni ba Jehova alimwi akuba basikwiiya ba Jesu Kristo.\nTuyanda kubagwasya mbotwiiya limwi kuti babe basikwiiya ba Kristo\nNcinzi ciyootugwasya kutegwa tuyaambele mumulimo wesu wakugwasya bantu kuba basikwiiya?\n7. Ncinzi ncotutiibandike lino alimwi nkaambo nzi?\n7 Basikwiiya Bbaibbele banji balaunka ambele akubbapatizyigwa. Nokuba boobo, bamwi kuboneka kuti balawaya-waya kuba basikwiiya. Balazikkomanina nzyobaiya, pele tabaunki ambele kutegwa babbapatizyigwe. Ikuti naa kamusololela ciiyo ca Bbaibbele, tuli masimpe kuti mulayanda kumugwasya ngomwiiya limwi kuzitobela nzyaiya alimwi akuti abe sikwiiya wa Kristo. Mucibalo eeci tulabandika mbotukonzya kumusika amoyo sikwiiya alimwi ambotukonzya kumugwasya kuyaambele kumuuya. Nkaambo nzi ncotweelede kukabandika kaambo aaka? Akaambo kakuti aciindi cimwi inga twayandika kusala naa tweelede kuzumanana aciiyo eeco naa pe.\n8. Nkaambo nzi ncocikonzya kukatazya kubasika amoyo basikwiiya?\n8 Jehova uyanda kuti bantu kabamubelekela akaambo kakuti balamuyanda. Aboobo makanze eesu ngakugwasya basikwiiya besu kumvwisya kuti Jehova ulabalanganya alimwi akuti ulabayanda kapati. Tuyanda kubagwasya kuzyiba kuti Jehova ngu “usyi wabamucaala alimwi mukwabilizi wabamukabafwu.” (Int. 68:5) Ciindi basikwiiya Bbaibbele banu baakubona kuti Leza ulabayanda kapati, ambweni abalo bayootalika kumuyanda. Basikwiiya Bbaibbele bamwi cilakonzya kubayumina kubona Jehova kuba Usyi siluyando akaambo kakuti kunyina nobakatondezyegwa luyando abamausyi. (2Tim. 3:1, 3) Aboobo ciindi nomusololela ciiyo, amukankaizye kujatikizya bube bubotu mbwajisi Jehova. Amubagwasye basikwiiya banu kumvwisya kuti Leza wesu siluyando uyanda kuti bakajane buumi butamani, alimwi ulilibambilide kubagwasya kutegwa bakacikonzye kucita oobo. Ncinzi acimbi ncotweelede kucita?\n9-10. Ino mabbuku nzi ngotweelede kubelesya ciindi notusololela ziiyo zya Bbaibbele, alimwi nkaambo nzi ncotweelede kwaabelesya mabbuku aayo?\n9 Amubelesye bbuku lyakuti “Ncinzi Bbaibbele Ncolituyiisya?” alimwi alyakuti “Mbomukonzya Kukkala Muluyando lwa Leza.” Mabbuku aaya akalembelwa kutugwasya kubasika amoyo basikwiiya besu. Mucikozyanyo, cibalo 1 cabbuku lya Bbaibbele Ncolituyiisya cilapa bwiinguzi kumibuzyo eeyi yakuti: Sena Leza ulatubikkila maano naa ngusilunya? Ino Leza ulimvwa buti ciindi bantu nobapenga? alimwi awakuti Sena mulakonzya kuba mulongwe wa Jehova? Mbuti kujatikizya bbuku lya Luyando lwa Leza? Bbuku eeli liyoomugwasya sikwiiya kumvwisya kuti kutobela njiisyo zyamu Bbaibbele kulakonzya kumupa kuba abuumi bubotu alimwi akuba acilongwe ciyumu a Jehova. Nokuba kuti mwakaayiya kale mabbuku aaya abasikwiiya bamwi, amulibambile kabotu ciiyo cimwi acimwi alimwi akuziyeeya zintu zigaminide nzyayandika lugwasyo sikwiiya.\n10 Pele ino ncinzi ncomweelede kucita ikuti naa sikwiiya wanu kuli kaambo kambi nkayandisya kuzyiba, pele bbuku libandika kaambo aako taliko mucibeela ca Zibelesyo Nzyotubelesya Kapati Mukuyiisya? Ambweni mulakonzya kumukulwaizya kulibalila mubbuku eelyo kutegwa muzumanane kusololela ciiyo mumabbuku ngotwakapegwa kuti katubelesya notusololela ciiyo ca Bbaibbele.\nAmutalike ciiyo kwiinda mukupaila (Amubone muncali 11)\n11. Ndiilili notweelede kutalika ciiyo amupailo akujala amupailo, alimwi nkaambo nzi ncociyandika kupandulula mbouyandika mupailo?\n11 Amutalike ciiyo amupailo. Mubwini, cilagwasya kapati kutalika ciiyo alimwi akujala amupailo kakutanainda ciindi cilamfwu kuzwa nomwatalisya ciiyo. Kanji-kanji, mweelede kucita oobo nsondo zisyoonto buyo kuzwa nomwatalisya ciiyo ca Bbaibbele cisitikide. Tweelede kumugwasya sikwiiya kuzyiba kuti tulakonzya kulimvwisya Jwi lya Leza lilikke buyo kuti twagwasyigwa amuuya wa Leza. Basikuyiisya Bbaibbele bamwi balapandulula mbokuyandika kupaila aciiyo kwiinda mukubala lugwalo lwa Jakobo 1:5, ilwaamba kuti: “Ikuti muntu umwi akati kanu kabulizyide busongo, azumanane kumulomba Leza.” Mpoonya balamubuzya sikwiiya kuti, “Mbuti mbotukonzya kumulomba busongo Leza?” Sikwiiya ulakonzya kwiingula kuti, nkwiinda mukupaila kuli Leza.\n12. Mbuti mbomukonzya kulubelesya lugwalo lwa Intembauzyo 139:2-4 kugwasya sikwiiya kubona mbwakonzya kupaila mipailo iimvwika?\n12 Amumuyiisye sikwiiya wanu mbwayelede kupaila. Amumupandulwide kuti Jehova ulayanda kuuswiilila mupailo wakwe uuzwa ansi aamoyo. Amumupandulwide kuti mumipailo yesu yakaumuumu, tulakonzya kumwaambila Jehova zyoonse izili mumoyo, nkokuti kumwaambila mbotulimvwa calo ncotutakonzyi kwaambila muntu uuli woonse. Alimwi buya, Jehova uliizyi kale mizeezo yesu iili ansi aamoyo. (Amubale Intembauzyo 139:2-4.) Alimwi tulakonzya kumukulwaizya sikwiiya wesu kulomba lugwasyo lwa Leza kutegwa acikonzye kucinca mizeezo mibyaabi alimwi akuzunda zilengwa zibyaabi. Mucikozyanyo, amweezyeezye kuti muntu umwi iwali kwiiya kwaciindi cilamfwu uyandisya buzuba bwakulyookezya bumwi ibwakatalisyigwa abantu batakombi Leza. Ulizyi kuti eeci cililubide, pele ucizikkomanina zintu zimwi ziswaangene abuzuba bwakulyookezya oobo. Amumukulwaizye kumwaambila Jehova bwini mbwalimvwa alimwi akulomba lugwasyo kutegwa kayanda buyo eezyo Leza nzyayanda.—Int. 97:10.\nAmumutambe sikwiiya wanu kujanika kumiswaangano (Amubone muncali 13)\n13. (a) Nkaambo nzi ncotweelede kufwambaana kubatamba kumiswaangano basikwiiya besu? (b) Mbuti mbotukonzya kupa kuti sikwiiya alimvwe kwaanguluka ku Ŋanda ya Bwami?\n13 Cakufwambaana amumutambe sikwiiya wanu kumiswaangano. Nzyakonzya kumvwa alimwi akubona sikwiiya kumiswaangano ya Bunakristo zilakonzya kumusika amoyo alimwi akumugwasya kuyaambele. Amumutondezye kavidiyo kakuti Ino Ncinzi Cicitika ku Ŋanda ya Bwami? alimwi akumutamba kuti akamusangane. Ikuti kacikonzyeka, mulakonzya kumugwasya kujana cakweendela kuunka kumiswaangano. Cilagwasya kapati kulomba basikumwaya baindene-indene kuti kabamusangana nomuunka kuyoosololela ciiyo. Kwiinda mukucita boobo, sikwiiya wanu uyoobazyiba bamwi mumbungano alimwi cakutadooneka uyoolimvwa kwaanguluka ciindi najanika kumiswaangano yesu.\n14. Ino ncinzi cikonzya kumukulwaizya sikwiiya kuyaambele kumuuya?\n14 Makanze eesu ngakugwasya sikwiiya Bbaibbele wesu kuyaambele kumuuya. (Ef. 4:13) Ciindi umwi nazumina kwiiya Bbaibbele, ulakonzya kuyandisya kuzyiba mbwayoogwasyigwa kwiinda mukwiiya Bbaibbele. Mboluyaabukomena luyando lwakwe kuli Jehova, ulakonzya kutalika kuyeeya kuti weelede kugwasya bamwi, kubikkilizya abaabo ibali kale cibeela cambungano. (Mt. 22:37-39) Ikuti kacikonzyeka, amumwaambile coolwe cakugwasyilizya mulimo wa Bwami kwiinda mukusanga.\nAmumuyiisye sikwiiya wanu ncayelede kucita ciindi najana mapenzi (Amubone muncali 15)\n15. Mbuti mbotukonzya kumugwasya sikwiiya wesu kucita ciluzi ciindi najana mapenzi?\n15 Amumuyiisye sikwiiya wanu ncakonzya kucita ciindi najana mapenzi. Mucikozyanyo, amweezyeezye kuti sikwiiya wanu, walo uuli ngusikumwaya uutanabbapatizyigwa, wamwaambila kuti kuli muntu umwi iwakamutyompya mumbungano. Mutamwaambili uuluzi alimwi ayooyo uulubizyide akati kabo, pele amumupandulwide ncayelede kucita kweelana ancolyaamba Bbaibbele. Ulakonzya kusala kumulekelela Munakristonyina naa ikuti katakonzyi kwaaluba buyo makani, ulakonzya kumusikila muntu ooyo caluzyalo alimwi caluyando kajisi makanze ‘aakumupilusya munyina.’ (Amweezyanisye Matayo 18:15.) Amumugwasye sikwiiya wanu ikulibambila nzyayakwaamba. Amumutondezye mbwakonzya kubelesya JW Library® app, Bbuku Ligwasya Kuvwuntauzya lya Bakamboni ba Jehova alimwi a jw.org® kutegwa aiye nzila zigwasya mbwakonzya kucita ciindi najana mapenzi. Ikuti naa waiya mbwakonzya kwaamana mapenzi ngajana abantu katanabbapatizyigwa, cakutadooneka uyoocikonzya kweendelana abantu mumbungano noliba leelyo aakubbapatizyigwa.\n16. Mbubotu nzi buliko kwiinda mukutamba basikumwaya bamwi kuciiyo cesu?\n16 Amubatambe bamwi mumbungano kuciiyo alimwi amulangizi wabbazu ciindi naswaya mbungano. Nkaambo nzi? Kuyungizya atwaambo twaambwa kale, basikumwaya bamwi balakonzya kumugwasya sikwiiya munzila njomutakonzyi nywebo. Mucikozyanyo, sikwiiya ulakonzya kuti walikusolekesya kwaziindi zinji kuti aleke cilengwa cakufweba, pele waalilwa kucileka. Aboobo, amutambe Kamboni umwi iwakazunda cilengwa eeci naakamana kusolekesya kwaziindi zinji pele kaalilwa kucileka, kuti amusangane kuciiyo. Kamboninyoko ooyu ulakonzya kumugwasya sikwiiya mumbazu zigaminide kujatikizya cilengwa eeci. Ikuti naa tamulimvwi kwaanguluka kusololela ciiyo nomuli aamukwesu uusimide, amumulombe kuti asololele nguwe mubukkale oobo. Ciindi nomutamba bamwi kuciiyo, sikwiiya wanu ulakonzya kugwasyigwa kuzwa kulimbabo. Amuyeeye kuti, makanze eesu ngakugwasya sikwiiya kuyaambele kumuuya.\n17-18. Ino ncinzi ncomweelede kulanga-langa ciindi nomuyanda kusala ikuti naa mweelede kucileka kwiiya amuntu naa pe?\n17 Ikuti naa sikwiiya Bbaibbele wanu kataunki ambele kumuuya, aciindi cimwi inga mwayandika kulibuzya kuti, ‘Sena ndeelede kucileka kwiiya amuntu ooyu?’ Kamutanasala ncomweelede kucita, mweelede kubulanga-langa bukkale bwamuntu ooyo. Bantu bamwi cilabatolela ciindi kutegwa bayaambele kwiinda bambi. Amulibuzye kuti: ‘Sena sikwiiya wangu uyaambele munzila yeelede kweelana abukkale bwakwe?’ ‘Sena wakatalika ‘kuzitobela,’ naa kuzibelesya zintu nzyaiya?’ (Mt. 28:20) Cilakonzya kutola ciindi kutegwa muntu umwi abe sikwiiya wa Kristo. Pele mukuya kwaciindi weelede kucinca.\n18 Pele ino mbuti kuti naa muntu umwi iwali kwiiya kwaciindi cili mbocibede tatondezyi kuti ciiyo cilayandika kapati kulinguwe? Amubone bukkale oobu: Sikwiiya wanu wakalimanizya kuliiya bbuku lyakuti Bbaibbele Ncolituyiisya, alimwi ambweni wakatalika bbuku lyakuti Luyando lwa Leza, pele tanabuzuba wajanika kumiswaangano yambungano, nokuba ku Ciibalusyo! Alimwi kanji-kanji ulasotaukila kwiiya akaambo katwaambo tutayi koomoonga. Mubukkale buli boobo, mweelede kubandika anguwe cakutamwiinda mumbali.*\n19. Ino ncinzi ncomukonzya kumubuzya sikwiiya uulibonya kuti talumbi kujatikizya ciiyo ca Bbaibbele, alimwi ncinzi ncomweelede kubikkila maano?\n19 Inga mwatalika kwiinda mukubuzya sikwiiya kuti, ‘Ino muyeeya kuti ncinzi ciyoomukatazya kuba umwi wa Bakamboni ba Jehova?’ Sikwiiya ulakonzya kwiingula kuti, ‘Ndilayanda kwiiya Bbaibbele, pele kunyina nondiyooba umwi wa Bakamboni ba Jehova!’ Ikuti naa ngamakanze aakwe aaya naamana kwiiya kwaciindi cili mbocibede, sena inga tiimwacileka kwiiya amuntu uuli boobu? Nokuba boobo, sikwiiya wanu ulakonzya kumwaambila kwaciindi cakusaanguna icimupa kutayaambele. Mucikozyanyo, ulakonzya kulimvwa kuti takacikonzyi kukambauka kuŋanda aŋanda. Aboobo ciindi nomuzyiba mbwalimvwa, inga camugwasya kubona mbomukonzya kumugwasya.\nMutasowi ciindi kusololela ciiyo icitaunki ambele (Amubone muncali 20)\n20. Mbuti kulumvwisya lugwalo lwa Milimo 13:48 mbokukonzya kutugwasya kubona naa tweelede kuzumanana kusololela ciiyo naa pe?\n20 Cuusisya ncakuti, basikwiiya bamwi bali mbuli bana Israyeli bakuciindi ca Ezekieli. Kujatikizya bantu aaba, Jehova wakaambila Ezekieli kuti: “Bona! Yebo uli mbuli muntu wiimba nyimbo zibotu zyaluyando, iwiimba ajwi libotu alimwi uucibwene kulizya kantimbwa. Bayoomvwa majwi aako, pele kunyina naba omwe uuyakwaacita.” (Ezk. 33:32) Cilakonzya kutukatazya kwaambila muntu umwi kuti tulacileka kwiiya anguwe. Nokuba boobo, “ciindi casyaala caceya.” (1Kor. 7:29) Muciindi cakusowa ciindi cinji kusololela ciiyo ca Bbaibbele citaunki ambele, tweelede kujana muntu uutondezya kuti ‘ulilibambilide kutambula buumi butamani.’—Amubale Milimo 13:48.\nInga kakuli bamwi mucilawo canu ibapaila kulomba lugwasyo (Amubone muncali 20)\n21. Ino ndugwalo nzi lwamwaka wa 2020, alimwi nkaambo nzi ncolweelela?\n21 Mumwaka wa 2020, lugwalo lwesu lwamwaka luyootugwasya kubikkila maano kapati kujatikizya mbotukonzya kuyaambele mumulimo wesu wakugwasya bantu kuba basikwiiya. Lujisi majwi aamwi ngaakaamba Jesu kumuswaangano uuyandika kapati acilundu ku Galilaya aakuti: “Aboobo kamuya mukayiisye bantu . . . kuti babe basikwiiya, akubabbapatizya.”—Mt. 28:19.\nAabe makanze eesu kubikkila maano kukuyaambele mumulimo wesu wakugwasya bantu kuba basikwiiya alimwi akugwasya basikwiiya besu kutegwa babbapatizyigwe (Amubone muncali 21)\nNkaambo nzi ncociyandika kapati kubasika amoyo basikwiiya Bbaibbele, alimwi ino mbuti mbotukonzya kucita boobo?\nMbuti mbotukonzya kubagwasya basikwiiya besu kutegwa bayaambele kumuuya?\nTwaambo nzi ntotweelede kubikkila maano ciindi notuyanda kusala naa tweelede kucileka kusololela ciiyo naa pe?\nLWIIMBO 70 Amuyandaule Bantu Beelela\nLugwalo lwesu lwamwaka wa 2020 lutukulwaizya ‘kuyiisya bantu kuti babe basikwiiya.’ Mulawo ooyu ulabeleka kubabelesi ba Jehova boonse. Ino mbuti mbotukonzya kubasika amoyo basikwiiya Bbaibbele besu kutegwa babe basikwiiya ba Kristo? Cibalo eeci cilatondezya mbotukonzya kubagwasya basikwiiya Bbaibbele besu kuba acilongwe a Jehova. Alimwi tulalanga-langa mbotukonzya kusala naa tweelede kuzumanana kwiiya amuntu naa kucileka.\nAmweebelele kavidiyo kakuti Kuleka Kwiiya Bbaibbele Abasikwiiya Batayi Ambele a JW Broadcasting®.


Caando ca Munyama: Ncinzi a Nzila yaku Ceeleba! Print\nCaando ca Munyama: Ncinzi a Nzila yaku Ceeleba!\nMoyo ookwa Yahuwah uuzwide luyando ulangila bana Bakwe bakkala anyika. Mubusongo Bwakwe buteeli aluzyibo lwazintu ziciboola kumbelaa mazuba, wakabamba zitondezyo zyakutondezya kumbelaa mazuba. Eezi zitondezyo nzyakubambila bantu Bakwe kutegwa kutakabi naba omwe uutikacengwe mumazuba aakujala musela wanyika. Cimwi cintu citamvwisyidwe kabotu, pele cigambya, alimwi cibelesyegwa mu cishinshimi “ncaando camunyama.”.\n“Munyama ooyu wakasinikizya bantu boonse balemenede abantu buyo, bavwubi abacete, bazyale abazike, kuti basimbwe kumaanza aalulyo naa ankumo zyabo. Taakwe muntu wakali kukonzya kuula naa kuulisya ccita kuti kajisi cisimbo eeci. Cisimbo cakwe ndizina lyamunyama mutaanzi, naa bulembe bwazina lyakwe. Nkaambo mweelwe wakwe myaanda iili cisambomwe amakumi aali cisambomwe acisambomwe. “(Ciyubunuzyo 13:16-18, NKJV)\nOoku kucenjezya kusinizyide boobu kuti kufumbwa uyootambula caando camunyama, kwakaleta bukandu akweezyeezya mumyoyo yabantu banji.\n“Mungelo watatu wakatobela bangelonyina bobilo, kumwi kapozomoka kuti, “Kuti naa kakuli muntu uukomba munyama amutuni wakwe, akulembwa caando camunyama ankumo yakwe naa ajanza lyakwe, ooyo uyoonywa waini wabukali bwa [Yahuwah], uuyootilwa kuzwa munkomeki yabukali bwa [Yahuwah] kakunyina akutontozyegwa. Boonse bacita ceeci bayoopenzegwa amulilo amabwe aasalufa kumbele lyabangelo basalala alya Mwanaa mbelele. Lino kupya kwamapenzi aaya nkwalyoonse alyoonse. Aabo bakomba munyama amutuni wakwe kunyina nobayoolyookezya kuzwa kukupya ooku sikati amasiku, antoomwe abaabo boonse bajisi cisimbo cazina lyakwe.” (Ciyubunuzyo 14:9-11)\nKanjikanji kuyiisyigwa kuti caando camunyama ciyoosika kwiinda mukabulo ka kkampyuta aako kasimpwa kunsaa cikanda kubelesya nyeleti ,okuba kwaandulwa, kwiinda mumalailile aamfulumende iidyaaminina bantu bacisi mukukakatila kunyonauna bantu boonse. Bamwi basendekezya kuti caando camunyama cisisidwe mu myeengwe iidintwa atalaa zintu zyuulisyigwa nokuba namba ya camutwe iibelesyegwa mucisi ca Amelika. Mubwini, caando ca munyama cijatikizya zinjaanji alimwi ziyoosya kwiinda myeengwe yakudinta zintu nokuba , namba ya camutwe nokuba tumpangaliko twa RFID tubonwa aamakkompyuta.\nKulayandika ncobeni kumvwisyisya ncocijatikizya caando ca munyama anzila yakweeleba kucitambula nkaambo boonse batambula caando eeco bayoosinganyigwa kuya kulufu luteeli. Kutegwa muntu amvwisyisye caando ca munyama, weelede kuzyiba kuti eeco caando ninzi, naa ncintu nzi, naa nguni munyama. Basicikolo ba Bbaibbele balazumina kuti banyama nzitondezyo zya cishinshimi ziiminina malelo aamapolitikisi munyika:\n“Aaba banyama bone, malelo aali wone ayooba munyika.” (Daniyele 7:17, KJV)\nNokuba boobo, teesyi malelo aamapolitikisi woonse aapandululwa kuti munyma mu Mangwalo pe. Cishinshimi cigaminide malelo aayo aayingene kulwana Yahuwah muciimo ca basaante Bakwe. Aboobo, munyama uusungilizya kutambula “caando” mbulelo bwaanyika buyoolwana Bulelo bwa Kujulu kaindi kasyoonto munsaa kuboola kwa Yahushua.\nMbuli mbokutondezyedwe muzipekupeku zya Munyama wa Ciyubunuzyo 13, munyama mutaanzi wa Ciyubunuzyo 13 wiiminina bupoopo, oobo bwakalela nyika ajanza lilemu kwa myaka iili 1,260.\nMunyama wabili wa Ciyubunuzyo 13 ngu Amelika, ooyo kwiinda mujwi lisetekene lya cishinshimi, mumyaka iizya kumbelaa mazuba , uyooosinikizya boonse kutambula “caando” ca mutuni wa munyama mutaanzi.\n“Caando” ca kulisumpula kwa poopo, kuzwa mumulomo wakwe, ncakuti, kukomba mu Nsondo ncintu cakwe ncaakalyaanzila mwini:\n"Nsondo ncitondezyo canguzu zyesu . . . ." (The Catholic Record, London, Ontario, Ivwivwi 1, 1923.)\nZyoonse nkondo zilwana Bulelo bwa Kujulu zigaminide kulwanina makani aakukomba. Kuzwa kumatalikilo kwini, makanze ookwa Lusifa akali aakwaatula Mulengi kuzwa abusena Bwakwe. Mangwalo alilembedwe makanze aakwe aakulidunda kuti:\n“Ino walenguka buti, Lusifa ontanda yakubucedo! Wasowelwa kunsi yebo ookali koola masi! Wakali kuti mumoyo wako, “Ono ndatanta mujulu nkabikke cuuno cabwami bwangu nkakkale atala aanyenyezi zya Leza kujulu. Njookkazikwa acuuno cabwami bwangu, acilundu cakuswaanganina, ansonje eeni yacilundu cisalala. Njooba mbuli Singuzuzyoonse. (Izaya 14:12-14, NKJV)\nCaando ca munyama cizingulukide makani aakupaila nkaambo nkondo mpati yoonse iilwana akataa Yahuwah a Saatani ijatikizya makani aakukomba. Eeci ncecilembedwe kuti aabo bayoopenzyegwa mumapenzi aali ciloba mbabaabo bakatambula caando camunyama akukomba mutuni wakwe:\n“Mpawo ndakamvwa jwi pati lyakazwa mutempele kalyaambila bangelo bali ciloba kuti, “Kamuya mukawaale bukali bwa [Yahuwah] buli mumitiba iili ciloba ansi!' Aboobo mutaanzi wakainka akuyoowaala mutiba wakwe atalaa nyika, Eelyo bantu bakajisi cisimbo camunyama akukomba mutuni wakwe bakaba aazilonda zisesemya akucisa kapati.” (Ciyubunuzyo 16:1, 2)\nMukukakatila kwa Saatani kuti abbide Mulengi kukombwa Kwakwe, walo wakaswaanganya nyika yoonse mukubelesya kkalenda litobelezya zuba luzutu, eelyo lyakabambilwa atalaa ciyanza cakubalila ciindi kwiinda mukukomba mituni.\nMukukakatila kwa Saatani kuti abbide Mulengi kukombwa Kwakwe, walo wakaswaanganya nyika yoonse mukubelesya kkalenda litobelezya zuba luzutu, eelyo lyakabambilwa atalaa ciyanza cakubalila ciindi kwiinda mukukomba mituni. Kakwiina kkalenda liluleme, ncintu citakonzyeki kuzyiba buzuba bwini bululeme bwa kukomba Yahuwah, pele aabo babalila mazuba aakukomba kababelesya kkalenda lyalweeno, tabakubwene kuti bapa bulemu kuli sinkondonyina aa Yahuwah.\nCaando ca munyama cilatambulwa eelyo muntu, nalaa luzyibo lwa kasimpe lukkwene lwakubalila mazuba aakukomba, pele nacilamatila kukomba mumazuba aalweeno kutegwa zintu kazimweendela kabotu akataa bantu mazubaano, kwiinda kuti kakomba Mulengi mubuzuba Bwakwe busetekene bwa Nsabata, oobo bujanwa kubelesya nzila ntaanzi yakubalila ciindi, kubelesya kkalenda litobelezya mwezi azuba. Bantu bamwi bakomba Mujibelo bataminina kuti kukomba mu Nsondo ncecaando ca munyama. Mbombubo ncobeni oobo. Pele akwalo kukomba Mujibelo akuya kuyookomba ku Mosque muli bwasanu kuli mbweenya oobo. Kufumbwa kukomba mubuzuba mbwaakaanza Saatani , ooko nkupa Saatani bulemu..\nMpampawaawa caando mpocitambwidwa. Mazuba aasetekene ookwa Yahuwah taakonzyi kujanwa kubelesya nzila yakubalila ciindi iitaluleme.\nKufumbwa naa ndikkalenda lina Gregory lizumizyidwe akubelesyegwa munyika yoonse nokuba mboliyoobambululwa kumbelaa mazuba, caando ca Poopo (munyama) cilatambulwa eelyo muntu nazyi Nsabata yamasimpe pele ucilamatide kukomba mumazuba aabalilwa kubelesya nzila zyalweeno zyakubalila mazuba aciindi.\nKuzwa muma 1920-1950, kwakali mazwanga aakupindulula kkalenda lina Gregory. Mumyaka yakainda misyoonto, kwakasungilizyigwa kubambulula kkalenda alimwi. Kufumbwa naa Saatani uyooosinikizya kutambula caando kwiinda mukkalenda liliko mazubaano nokuba liciyoosika mumazuba aazya kumbele, eeco tacikwe makani. Caando camunyama cilatambulwa eelyo mazuba aasetekene ookwa Yahuwah naabalilwa kubelesya nzila iimbi kutali yeeyo iibelesya mwezi-azuba antoomwe yakabikkwa ku Malengelo. Mumukowa wabantu uuli woonse amucooko canyika cili coonse, eeco caando cinookwiimpene aasyoonto. Pele cinooli cintu cimwi cisungilizya mizeezo yamuntu kuti azange akupapila mulawo ookwa Yahuwah. Ncintu cilaa maanu kuyeeya kuti malelo aadyaaminina masi woonse ayoosinikizya nyika yoonse kubelesya nzila yomwe yakunyonauna bantu bamikowa yoonse munyika.\nMukwiimpanya caando camunyama ciyoowegwa boobo, kuli caando cokwa Yahuwah.\n“Mpoonya ndakabona aumwi mungelo wakazwida kujwe kajisi acidityo ca Leza uupona. Wakapozomokela bangelo bone . . . . wakati, “Mutanyonyooni nyika niluba lwizi noziba zisamu, mane kusikila tubabikke cidinto ankumo babelesi ba Yahuwah.” (Ciyubunuzyo 7:2-3)\nCaando cokwa Yahuwah cilatambulwa eelyo muntu nalisungula akulyaaba cakumaninina ku Mulengi Wakwe. Ooku kusanduka ciimo kulanganyigwa kuti nkuyanda kutobela ZYOONSE ziyandika mukuteelela ncayanda Yahuwah. Balikke aabo balyaabide boobu mbabayootambula caando cokwa Yahuwah eeco ciyoobakwabilila kuti batatambuli caando ca munyama. Mangwalo akulwaizya muntu woonse kuti: “Ooyu muzeezo awube muli ndinywe, ngweenya wakali mu [Yahushua, Munanike].” (Bafilipo 2:5, KJV) Muzeezo ooyowakali muli Yahushua wakali muzeezo omwe buyo wakulyaaba kuyanda kwakwe koonse kuluyando lwa Taata Wakwe. Mumuunda wa Gethsemane, Walo wakapaila wakati: “Taata, kuti koyanda ndigwisizye nkomeki eeyi yamapenzi. Nikubaboobo kutabi mbuli mbweyanda pe, akube mbuli kuyanda Kwako (Luka 22:42)\nCaando camunyama ciliimvwi kacikazyana acaando ca Yahuwah. Cimwi ncaando ca kutobela Saatani, kacitambulwa munkumo nokuba mujanza, eeco citondezya kuti bamwi banootobela caando eeco kutegwa buumi buubaube. Caando cokwa Yahuwah, nokuba boobo, citambulwa buyo munkumo, kaciiminina kulyaaba cakumaninina akulisungwida limwi kutobela akuteelela Mulengi. Aabo batambula caando cokwa Yahuwah banoolaa muzeezo mbuli ookwa Yahushua kuuzwide mumizeezo yabo. Caando cokwa Yahuwah cilayubununwa kwiinda mukuteelela akutobela ZYOONSE nzyayanda, kusanganya antoomwe akukomba mu buzuba bwa ciloba bwa mvwiki, oobo bubalilwa kubelesya kkalenda Lyakwe litaanzi libelesya mwezi-azuba antoomwe.\nIkkalenda lilainda kuba buyo cibelesyo cakubalila mazuba aciindi. Kkalenda libelesya mwezi-azuba antoomwe lyaku Malengelo, ncibeela ca mulawo wabulemu nkaambo ncintu citakonzyeki kubalila mazuba ookwa Yahuwah aasetekene. Boonse bapona maumi aabo kabeendelana amulawo wabulemu, bayootambula caando cokwa Yahuwah akweendelezyamaumi aabo kubelesya kkalenda litaanzi eelyo Mulengi ndyaakabikka lyakubalila ziindi zisetekene Zyakwe. Kunyina nzila iitaluleme iinga yabelesyegwa kujana mazuba aa Kujulu aasetekene pe. Aboobo boonse bakomba mumazuba aabalilwa kubelesya makkalenda aakubeja, bayootambula caando ca munyama. Eeco caando cilatambulwa amuntu kufumbwa uupapila kulisungula akulyaaba cakumaninina kuli Yahuwah akukaka kumuteelela. Ooyu ngo muzeezo ookwa Saatani uuzwide mumizeezo mukati kamuntu ooyo uuzangide.\nBoonse bayootambula caando cokwa Yahuwah, bayoonununwa kuzwa kukunyonyooka ooko kuyoosikila baabo badintidwe caando ca munyama.\n“Lino bulemu bwa Yahuwah wa Isilayeli bwakaya mujulu kuzwa atala lyabakelebu aawo mpobwakabede, bwakasuntumukila kucikotamino caŋanda ya Mwami Yahuwah.\nMpawo Mwami Yahuwah wakaita mwaalumi ooyo wakasamide zisani zyandeketela wakajisi nkomo yazilembyo mucibuno cakwe, akuti kulinguwe, “Koya mumunzi wa Jelusalema woonse, ukabikke cizibyo ankumo zyabaabo balilauka akaambo kazintu zyoonse zisesemya zicitwa mulinguwo.” (Ezekiya 9:3-6, NKJV)\nCeelede kuba cintu cakubala akuswata kumuntu uuli woonse uuyandisya buumi butamani, kuzyiba zintu nzyayanda Yahuwah. Kuti kaciyumya moyo akuyandisya kulamatila cinyonyoono, nkwali kale Mufutuli uulibambide akulindizya kuti asandule nuuba moyo wiinda kuyumu aanga ndibbwe.\nLino, ciindi cakweengelelwa nocicilelema, kosala kulyaaba kuyanda kwako kuli Yahuwah, umuteelele akutobela Nguwe, kunyina makani naa wasweekelwa cintu cili buti kuti wacita boobo. Walo uyookusandula mizeezo yabaabo baboola kuli Nguwe mu lusyomo munzila yeebeka ncobeni.\nBuumi butamani, azintu zikkomanisya nzyotutakonzyu kulijanina nzyotutayeeyeli zilindila boonse aabo batambula caando cokwa Yahuwah akuzunda munyama, munti wakwe acaaando cakwe:\n“Alimwi ndakabona cintu cilangika mbuli lwizi lubalangala, civweledwe mulilo. Ndakabona abaabo bakazunda munyama, mutuni wakwe, acisimbo cazina lyakwe, kabaimvwi kumbali aalwizi lubalangala balijisi atulumbu [Yahuwah] ntwaakabapa. Bakali kwiimba nyimbo ya Mozesi, mubelesi wa [Yahuwah] alwiimbo lwa Mwanaa mbelele bakati, “O Mwami Leza Singuzuzyoonse, milimo yako mipati alimwi ilagambya. O Mwami Yahuwah Nzila zyako zililuleme, alimwi zilisinizizye. Nduwe Mwami wabasalali!'” (Ciyubunuzyo 15:2, 3)\nMunyama Uuzwa Mulwizi: Cikombelo ca Katolika caku Loma mu Chsihsinimi\nMunyama Uuzwa Munyika: Amelika mu Cishinshimi


Chitonga | cejzambia\nEnglish to Chitonga Translation\nChitonga: Bukaka bwa Migodi yoonse bujatikizya bubelesi bwanyika, kusowa tombe, meenda, muya alimwi a busofwazyi bwa bulongo, calo eeci cetwa kwiinda mukusya, bubambe a bubelesi bwazyezyo zyiyandika.\nChitonga: Tatukonzyi kulindila nguzu zyabulondo limbi pe. Kumbele kulasalala, kuli kabotu alimwi anguzu zyolololwa. Nchiyandisi kuti zisi ziyobwezye mu nguzu zya zuba/ zilololwa alimwi a kuleya kubelesya nguzu zya mingwimba.\nChitonga: Mulawo alimwi abubelesi bwendelezya kuswaangana akati ka mfulumende acisi cayo alimwi abayobozyi mumigodi nenguzu zipati zya cilongwe akati ka mfulumende abayobozyi. Bubelesi bulanganya tumpago tunji twamulawo tujatikizya bubelesi bwamumigodi alimwi a mitelo.\nChitonga: Cisi ca Zambia canjilana a zisi zili makumi obile mukusangana, alimwi zijisi bukaka mubweendelezi bwa zilengwa Leza. Kwaandana kwakuswaangana, kuli kwaandana kwamisela ya bubambe a kupangwa. Cisi ca Zambia cibulide kuzyiba alimwi akusangana Kwa buleya kuti kube kubeleka antomwe mukutondeya buyumu-yumu bwa masena azingulukide alimwi akupanga muzezo wakubamba akuzyiba masena a zingulukinde.


Matalikilo 4 IBBAIB63 - Lino Adamu wakaswanana a-Eva - Bible Search\nMatalikilo 3 Matalikilo 5\nKaini mbwaakajaya Abelo\n1Lino Adamu wakaswanana a-Eva banakwe, nkabela wakaminta, wazyala Kaini, wati, Ndajana muntu kuli-Jehova. 2Alimwi wakazyala lwabili, wazyala munyina Abelo. Nkabela Abelo wakaba sikweembela imbelele, pele Kaini wakaba sikupanda nyika. 3Lino necakaba ciindi, Kaini wakaletela Jehova cituuzyo camicelo yanyika. 4-Alakwe Abelo wakaleta kabalwebalwe wambelele amafuta aazyo. Lino Jehova wakabotelwa Abelo acituuzyo cakwe, 5-pele Kaini acituuzyo cakwe takwakamubotelwa pe. Nkabela Kaini wakakalala loko, abusyu bwakwe bwakasyulungana. 6Mpawo Jehova wakaambila Kaini kuti, Ino wakalalilanzi? Nkaambonzi busyu bwako bulisyulungene? 7Na wacita kabotu, sa tokooyoonyampuzigwa na? Pele na tociti kabotu, zibi zilakubutilila kumulyango, Lino uyoosukama nduwe, nkabela uyoomweendelezya.\n8-Lino Kaini wakaambila munyina Abelo kuti, Atweende musokwe. Nkabela nebakali musokwe, Kaini wakanyampukila Abelo munyina, wamujaya. 9Elyo Jehova wakabuzya Kaini kuti, Uli kuli Abelo mwanike wako? Wakaamba kuti, Nsimubwene pe. Sa ndime sikulela mwanike wangu? 10-Lino wakati, Ma! Wacitanzi? Ijwi lyabulowa bwamwanike wako lilandikwiilila kuzwa muvu. 11-Lino sunu wajana lutuko kuvu elyo ndilyonya ilyanywa bulowa bwamwanike wako buzwa kujanza lyako. 12Nozoolima ivu, talikooyookupa limbi inguzu zyalyo. Uyooba sikweendeenda asimutuntuli ansi. 13Mpawo Kaini wakaambila Jehova kuti, Kuumwa kwangu nkunjumwide nkupati kampatila. 14Ncobeni buzuba obuno wanditanda kuzwa kunyika, aboobo njoosiswa kumeso aako, Njooba sikweendeenda asimutuntuli munyika, nkabela kufumbwa muntu uundijana uyoondijaya. 15-Mpawo Jehova wakamwaambila kuti, Mbubo, Kufumbwa muntu uujaya Kaini uyooindulwidwa kupegwa mulandu ziindi zili musanu azibili, Nkabela Jehova wakabikila Kaini citondezyo, kuti umwi aumwi uumujana atamujayi.\n16-Lino Kaini wakazwa kubusyu bwa-Jehova, waakukala munyika yaNodi iili kujwe lya-Edeni. 17-Elyo Kaini wakaswanana amukaakwe, nkabela wakaminta, wazyala Enoki. Alimwi wakayaka munzi, lino oyo munzi wakauulika izina lya-Enoki mbubonya mbuli izina lyamwaanakwe. 18Lino Enoki alakwe wakazyalilwa Iradi, alakwe Iradi wakazyala Mehujaeli, alakwe Mehujaeli wakazyala Metusaeli, alakwe Metusaeli wakazyala Lameki. 19Lino Lameki wakakwata banakazi bobile; izina lya umwi kali Ada, azina lyawabili kali Zila. 20Nkabela Ada ngowakazyala jabali, ngonguwe wisaabo boonse bakala mumatente akweembela iŋombe. 21Azina lyamwanike wakwe kali Jubali, ngonguwe wisaabo boonse balizya kantimbwa anyeele. 22Alakwe Zila wakazyala Tubala-Kaini, ngonguwe iwakali kufula zibelesyo zyoonse zyamukuba azyabutale. Amucizi wa-Tubela-Kaini kali Naama.\n23Lino Lameki wakaambila banakazi bakwe kuti,\nAda a-Zila, amuswiilile ijwi lyangu.\nNubanakazi ba-Lameki amuteelele majwi angu.\nNkaambo ndajaya muntu iwakandiyasa,\nNdanyonyoona mulombe nkaambo kakunduuma.\n24Kaini ulatemwa mulandu ziindi zili musanu azibili.\nSa Lameki takooyootemwa ziindi zili makumi aali musanu aabili amusanu azibili na?\n25Lino Adamu wakaswanana alimwi abanakwe, nkabela wakazyala mwana mulombe. Lino wakamuulika izina lya-Seti, nkaambo wakati, Leza wandipa mwana umbi mucibaka ca-Abelo, Kaini ngwaakajaya. 26-Alakwe Seti wakazyalilwa mwana, nkabela wakamuulika izina lya-Enosi. Mpoonya awo bantu bakatalika kukomba muzina lya-Jehova.


Kulenga naa Kusanduka?—Cibeela 4: Ino Mbuti Mbondikonzya Kupandulula Nzyondisyoma Kujatikizya Kulenga? | Bakubusi Balabuzya\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hungarian Icelandic Iloko Indonesian Italian Japanese Kikaonde Kinyarwanda Kirghiz Korean Latvian Lingala Lithuanian Macedonian Malagasy Malay Malayalam Maltese Mongolian Myanmar Norwegian Papiamento (Curaçao) Persian Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Tzeltal Ukrainian Vietnamese Xhosa Yoruba Zulu\nMulasyoma kuti zintu zyakalengwa buya, pele kucikolo tamwaangulukide kwaambila bamwi makani aaya. Ambweni mabbuku ngomubelesya asumpula njiisyo yakusanduka alimwi mulalibilika kuti bayi alimwi basicikolonyoko balakonzya kumufwubaazya. Ino mbuti mbomukonzya kwaambaula cabusicamba akupandulula nzyomusyoma kujatikizya kulenga?\nZibelesyo izikonzya kumugwasya kupandulula nzyomusyoma\nMulakonzya kulitenga akwaamba kuti: ‘Inga tiindacikonzya kubandika makani aasayaansi alimwi akusanduka.’ Oobu mbwaakalimvwa Danielle aciindi cimwi. Wakaamba kuti: “Tiindakali kulimvwa kabotu kukazyanya abayi bangu alimwi abasicikoloma.” Awalo Diana ulazuminizya naamba kuti, “Cakali kundinyonganya ciindi nobakali kukazyanya kubelesya mabala aamusayaansi.”\nNokuba boobo, makanze aanu taali aakuzunda beenzinyoko. Cikkomanisya ncakuti tamweelede kuba basyaabusongo musayaansi kutegwa mupandulwide bamwi ikaambo ncomusyoma kuti zintu zyakalengwa buya.\nMuzeezo: Amubelesye bupanduluzi butakatazyi ibujanika mu Bbaibbele mulugwalo lwa Bahebrayo 3:4 lwakuti: “Iŋanda iili yoonse kuli wakaiyaka, pele ooyo wakapanga zintu zyoonse ngu Leza.”\nMukubusi musimbi wazina lya Carol mboobu mbwalupandulula lugwalo lwa Bahebrayo 3:4: “Amweezyeezye kuti muleenda musyokwe muli zisamu zinji. Musyokwe oomu kunyina citondezya kuti kuli bantu. Mpoonya nomwalanga aansi mwabona kasanga kakulidokonozya mumenyo kakuula. Ino inga mwaamba nzi? Bantu banji balakonzya kwaamba kuti, ‘Kuli muntu wakaliko mubusena obuno.’ Aboobo ikuti kantu kaniini pe mbuli kasanga kalapa bumboni bwakuti kuli muntu musongo, ino mbuti kujatikizya bubumbo alimwi azintu zyoonse izili mumo?”\nKuti umwi waamba kuti: “Ikuti makani aakuti zintu zyakalengwa buya ngamasimpe, ino nguni wakalenga Mulengi?”\nMulakonzya kwaamba kuti: “Ikutazyiba makani oonse kujatikizya Mulengi tacaambi kuti kunyina Mulengi pe. Mucikozyanyo, ambweni kunyina makani ngomuzyi kujatikizya muntu wakapanga fooni yanu, pele mulasyoma kuti kuli wakaipanga, tee kayi? [Amulindile bwiinguzi.] “Kuli zintu zinji nzyotukonzya kuzyiba kujatikizya Mulengi. Ikuti kamuyandisisya kuzyiba zinji, inga ndakkomana kubandika andinywe nzyondaiya kujatikizya nguwe.”\nIbbaibbele lyaamba kuti mweelede kuti “kamulibambilide lyoonse kuliiminina kumuntu uuli woonse uukonzya kumubuzya kaambo kajatikizya bulangizi mbomujisi, pele amucite boobo amoyo mubombe alimwi abulemu kapati.” (1 Petro 3:15) Aboobo, amubikkile maano twaambo ootu tobilo—nzyomwaamba alimwi ambomuzyaamba.\nNzyomwaamba. Luyando ndomujisi kuli Leza lulayandika kapati alimwi lulakonzya kumupa nguzu zyakwaamba nzyomuzyi. Pele ikwaambila buyo bamwi mbomumuyanda Leza takuzulide pe kutegwa mubazule bamwi kuti Leza ngonguwe wakalenga zintu zyoonse. Cilakonzya kugwasya kubelesya zikozyanyo kuzwa kuzilenge kutegwa mutondezye ikaambo ncoceelela kusyoma kuti zintu zyakalengwa buya.\nMbomuzyaamba. Amusinizye, pele mutaambi cabukali naa cakunyansya. Bantu balalangilwa kubikkila maano zintu nzyomwaamba ikuti mwaamba cabulemu kujatikizya nzyobasyoma alimwi akutondezya kuti balaangulukide kutobela nzyobayanda.\n“Ndisyoma kuti taciyandiki kubelesya majwi aasampaula naa kulisumpula kuti ujisi luzyibo lunji. Tacikonzyi kugwasya kwaambaula munzila iitatondezyi bulemu kuli bamwi.”—Elaine.\nKulibambila kwiiminina nzyomusyoma cili mbuli kulibambila kucinca kukonzya kuba kujatikizya mbokutiice\nMukubusi wazina lya Alicia waamba kuti: “Kuti katutalibambilide, inga tuumuna buyo kutegwa tutafwubaazyigwi.” Mbuli mbwaamba Alicia, kulibambila ncintu ciyandika kutegwa tuzwidilile. Jenna waamba kuti, “Inga ndilaanguluka kubandika makani aakulenga ikuti kandijisi cikozyanyo citakatazyi kumvwisya pele ncondakalibambila kabotu kutondezya nzyondisyoma.”\nIno nkuli nkomukonzya kujana zikozyanyo zili boobu? Bakubusi banji bazwidilila akaambo kakubelesya zyakumwaya eezyi:\nThe Wonders of Creation Reveal God’s Glory (vidiyo)\nZibalo zyakuti “Sena Cakalengwa Buya?” izili mumagazini ya Sinsimuka! (Amulembe mabala aakuti “sena cakalengwa buya” [kubikkilizya ama quotation marks] mucibeela cakulembela bbala njomuvwuntauzya mu LAIBBULALI YAA INTANETI ya Watchtower.)\nAmubelesye LAIBBULALI YAA INTANETI ya Watchtower kutegwa muvwuntauzye zinji.\nAlimwi mulakonzya kugwasyigwa kwiinda mukulanga-langa zibalo zitobelene izyakamwaigwa izyakuti, “Kulenga naa Kusanduka?”\nCibeela 1: Nkaambo Nzi Ncondisyoma Muli Leza?\nCibeela 2: Nkaambo Nzi Ncomweelede Kwaadooneka Makani Aakusanduka?\nCibeela 3: Nkaambo Nzi Ncomweelede Kusyoma Mukulenga?\nMuzeezo: Amusale zikozyanyo izimupa kusyoma. Zikozyanyo eezyo tazikamukatazyi kuziyeeya, alimwi muyakwaamba kujatikizya nzizyo calusinizyo. Amusole kucita zitondezyo kujatikizya mbomuyoopandulula nzyomusyoma.\n“Ikuti naa twakasanduka buya, nkaambo nzi ncotujisi bube mbuli luzyalo aluyando? Bube oobo bumupa kubabikkila maano bamwi muciindi cakulibikkila buyo maano nobeni. Mebo ndibona kuti tacili camaano ikwaamba kuti bube ibuli boobu bwakalitalikila buyo bulikke.”—Brittany.\n“Ciindi nondakali kwiiya biology, ndakaiya mbwaapangidwe maseelo eesu alimwi ambwaabeleka. Nokuba kuti lwiiyo lwa biology lwakali kusumpula njiisyo yakusanduka, nzyondakaiya zyakandipa kusinizya kuti twakapangwa asikupanga musongo.”—Breanna.\nKusanduka naa kulenga Sayaansi alimwi a Bbaibbele\nSyaazibwene Mulwiiyo Lwazilenge Ulaamba Mbwaakatalika Kusyoma Muli Leza\nAmubale muzyibe kaambo umwi syaabusongo mumakani aasayaansi mbwaakacinca kujatikizya mbwaakali kulibona Bbaibbele, kusanduka kwazyintu, alimwi amatalikilo aabuumi.


Levitiko 26 IBBAIB63 - Mutalicitili zimpangaliko, - Bible Search\n1-Mutalicitili zimpangaliko, nekuba kuliimikizizya zikozyano zibezedwe na minsemu, nekuba kubika ibbwe lili azifwanikisyo munyika yanu, kuti muzikotamine. Nkaambo ndime Jehova Leza wanu, 2Amubambe masabata aangu akulemeka cikombelo cangu. Ndime Jehova.\n3-Na muleenda mumilao yangu akubamba imbeta zyangu akuzicita, 4-njoomuwisizya imvula kuzi indi zyeelede, aboobo nyika iyoozyala zilyo, amisamu iyoozyala micelo yayo. 5-Kupola maila aanu takukooyoomana mane kusikila ciindi cakucela masaansa, akucela kwanu kuyoosika kuciindi cakubyala, Muyoolya zilyo zyanu cakukuta, akukala munyika yanu caluumuno. 6-Njoomupa luumuno munyika yanu, nkabela muyoolala cakutayoowa cintu, Njoolesya banyama babi munyika yanu, alyalo ipanga lyankondo talikooyooboneka akati kanu. 7Muyootanda basinkondonyokwe, mane bakawe kupanga kunembo lyanu. 8Bantu bosanwe banu bayootanda mwanda, abantu bali mwanda bayootanda zyuulu zili ikumi. Basinkondonyokwe bayoowa kupanga kunembo lyanu. 9-Njoomweembela, njoocita kuti muzyalisye akuvula, alimwi njooyumya cizuminano ncetutangene anywebo, 10Muyoolya zilyo zyamatala makulukulu, akugwisya zilyo zyaciindi nkaambo kakuvula kwazilyo zipya. 11-Njoobika cikalilo cangu akati kanu, Moyo wangu tuukooyoomusesemwa pe. 12-Njooendeenda akati kanu, njooba Leza wanu, anywebo muyooba bantu bangu. 13-Ndime Jehova Leza wanu iwakamupozya munyika ya-Egepita, kuti mutacibi bazike babo, Ndakatyolaula zikeyi zyamajoko aanu akumucita kuti mweende cakululama.\n14-Pele na mwakaka kundiswiilila akucita malailile aya oonse, 15-na mwakaka milumbe yangu, na myoyo yanu ilasesemwa imbeta zyangu, aboobo mwabula kucita malailile aangu oonse, mwatyola cizuminano cangu, 16-ncobeni mbuboobu mbunjoomucitila. Njoomubusizya ciyoosyo, lungwangwa antuntumaanzi, malwazi aamana meso akupenzya moyo, Muyoobyala imbuto zyanu cabuyo, nkaambo basinkondonyokwe mbebayoozilya. 17-Njoomulanga cankayikayi, nkabela muyoozundwa kulibasinkondonyokwe. Basikumusula mbebayoomweendelezya, nkabela muyoocija nekuba kuti taakwe uumutanda. 18-Lino kusule lyazintu ezi zyoonse, na mucikaka kuswiilila, njoomuuma alimwi ziindi zili musanu azibili nkaambo kazibi zyanu. 19-Njoomwaya inguzu zyanu nzemulikankaizizya. Nkabela njoocita kuti kujulu kumubede mbuli butale, ayalo nyika imubede mbuli mukuba. 20-Inguzu zyanu muyoozibelesya buyo, nkaambo nyika yanu tiikooyoozyala zilyo, amisamu yamunyika tiikooyoozyala micelo.\n21Lino na muceenda cakutamvwa, na mucikaka kuswiilila, njoomuletela aamwi mapenzi aainda ziindi zili musanu azibili, mbubonya mbuli zibi zyanu. 22-Njoomutumina banyama bamusokwe, nkabela bayoomubbida bana banu akumunyonyweeda iŋombe zyanu, mane mukaceye, anzila zyanu zilasofwaala,\n23-Lino zintu ezi zyoonse na zilabula kumweempya, na muceenda cakutamvwa, 24-ambebo njooenda cakutamumvwa, njoomuuma ziindi zili musanu azibili nkaambo kazibi zyanu. 25-Nkabela njoomuletela ipanga lyakuliila cizuminano inkoto. Na mwabungana mukati kaminzi yanu, njoomutumina malwazi, nkabela muyooabwa mumaanza aabasinkondonyoko. 26-Lino kuciindi eco nenjoomanisya malilu oonse aabuumi bwanu, banakazi bali ikumi bayoomujikila insima mucijikilo comwe, nkabela bayoomupimina zyakulya zyanu, Muyoolya, kukuta pe,\n27Lino kusule lyazintu azeezi zyoonse, na mucikaka kuswiilila, na muceenda cakutamvwa, 28-njooenda ambebo cakutamumvwa acabukali, nkabela njoomuuma ziindi zili musanu azibili nkaambo kazibi zyanu. 29-Muyoolya nyama yabana banu balombe akulya nyama yabana banu basimbi. 30-Nkabela njoonyonyoona zikombelo zyanu zyakuzilundu akugonka zikozyano zyanu zyazuba. Njoosowa mitunta yanu atala lyamitunta yazikozyano zyanu, amoyo wangu uyoomusesemwa. 31-Njoosaala minzi yanu, njoocita zikombelo zyanu kuti zibe matongo, abweema bwatununkilizyo twanu nsikooyoobumvwa. 32-Njoosaala nyika yanu mane lumwi basinkondonyokwe bakede mulinjiyo bagambe, 33-Anywebo nobeni, njoomumwaisya akati kabamasi, nkabela njoomusomweda ipanga, Lino nyika yanu iyooba matongo, aminzi yanu iyoomwaika.\n34-Lino nyika iyoobotelwa masabata aayo mazuba oonse aakunyonyooka kwayo, nywebo nemuyooba munyika yabasinkondonyokwe, Nyika iyoolyokezya akubotelwa masabata aayo. 35Mazuba oonse aakutakalwa kwayo iyoolyokezya, nkaambo yakabulide kulyokezya mumasabata aanu nemwakakede mulinjiyo. 36-Abaabo banu basyeede, njootuma luwizuko mumyoyo yabo munyika yabasinkondonyina mobabede, nkabela kupoota kwetu lipepuluka amuuwo kuyoobayoosya, mane bayoocija mbubonya mbuli kucijwa ipanga, akuwa bayoowa nekuba kuti taakwe uubatanda. 37-Bayoodadalika akulimbana mbubonya mbuli kucijwa ipanga, nekuba kuti taakwe uubatanda. Tamukooyooba anguzu zyakulitabilila kulibasinkondonyokwe pe. 38Muyoonyonyooka akati kabamasi, anyika yabasinkondonyokwe iyoomulida limwi. 39-Abaabo banu basyeede banooya bukotelakotela mumilandu yabo oko kunyika yabasinkondonyokwe, akaambo kamilandu yabamawisi banooya bukotelakotela.\n40-Pele na balyaamba milandu yabo amilandu yabamawisi, lupapilo lwabo ndobandipapila, akweenda kwabo kwakutandimvwa, 41-nkonkuko kwakandicita kuti ambebo ndakeenda cakutabamvwa akubatola kunyika yabasinkondonyina, —na myoyo yabo iitapalwidwe yalibombya, alimwi batambula ceempyo camilandu yabo, 42-lino njooibaluka cizuminano cangu ncendakatangana a-Jakobo, acizuminano cangu kuli-Izaka, acizuminano cangu kuliAbrahamu, ayalo nyika njooiyeeya. 43Nyika bayooisia, nkabela iyoobotelwa masabata aayo ciindi cakusiigwa, Lino baleelede kutambula ceempyo camilandu yabo, nkaambo kakuti bakasampaula imbeta zyangu, amyoyo yabo yakakaka milumbe yangu. 44-Nekubaboobo nebanooyooli munyika yabasinkondonyina, nsikooyoobasowa nikuba kubasesemwa kukubanyonyweeda limwi akukujaya cizuminano cangu ncindakatangana abo, nkaambo ndime Jehova Leza wabo. 45-Njoobaibulukila cizuminano ncendakatangana abamawisi, abo mbendakapozya munyika ya-Egepita kumeso aabamasi, kuti mbe Leza wabo. Ndime Jehova.\n46-Njeeyo milumbe ambeta amilao Jehova njaakabika kubana ba-Israyeli kucilundu ca-Sinai kujanza lya-Musa.


2 Samuele 23 | Bbaibbele lili a Intaneti | Bbaibbele lya Busanduluzi Bwanyika Mpya\nMajwi aa Davida aamamanino (1-7)\nBasikalumamba basinguzu iba Davida (8-39)\n23 Aaya ngamajwi aamamanino aa Davida:+ “Ijwi lya Davida mwana wa Jese,+Alimwi ajwi lyamwaalumi wakasumpulwa,+Imunanike+ wa Leza wa Jakobo,Mwiimbi uuyandwa wanyimbo*+ zyamu Israyeli. 2 Muuya wa Jehova wakaamba kwiinda mulindime;+Ijwi lyakwe lyakali amulaka wangu.+ 3 Leza wa Israyeli wakaamba;Ndomba ya Israyeli+ yakandaambila kuti: ‘Ikuti ooyo weendelezya bantu kali mululami,+Keendelezya cakuyoowa Leza,+ 4 Bweendelezi bwakwe buli mbuli mumuni wamafwumofwumo ciindi zuba nolibala,+ Mafwumofwumo nokutakwe makumbi. Buli mbuli mumuni nikwamana kuwa mvwula,Iipa kuti bwizu bumene kuzwa munyika.’+ 5 Sena oobo tabuli mboibede ŋanda yangu kuli Leza? Nkaambo wapanga cizuminano citamani andime,+Cilibambidwe kabotu mumbazu zyoonse alimwi cilikwabilidwe. Nkaambo caamba lufwutuko alukkomano lwangu loonse,Sena aaka takali nkakaambo ncaapa kuti cizwidilile?+ 6 Pele bantu boonse babuyo balasoogwa+ mbuli zitewo zyamamvwa, Nkaambo tabakonzyi kubwezyegwa amaanza pe. 7 Kuti naa muntu wazijata zitewo eezyi,Weelede kuti kajisi cibelesyo cabutale asumo, Alimwi zyeelede kuumpwa cakumaninina mubusena mozibede.” 8 Ngaaya mazina aabasikalumamba basinguzu ba Davida:+ Josebu-basebete muna Tekemoni, silutwe wabapati botatwe.+ Wakabweza sumo lyakwe akujaya bantu bainda ku 800 aciindi comwe. 9 Iwakali kumutobela, nkokuti Eleazara+ mwana wa Dodo+ imwana wa Ahohi wakali umwi wabasikalumamba basinguzu botatwe ibakali a Davida ciindi nibakasampaula ba Filisiti. Bakabungana ooko kuti balwane nkondo alimwi ciindi bana Israyeli nobakatija, 10 walo wakasyaala akuzumanana kujaya ba Filisiti kusikila janza lyakwe lyakatala alimwi janza lyakwe lyakaangatila kupanga.+ Aboobo Jehova wakaleta luzundo* lupati buzuba oobo;+ alimwi bantu bakamutobela musyule kuyoosaala zintu zyabaabo bakajaigwa. 11 Iwakali kumutobela wakali Sama mwana wa Age muna Harari. Lino ba Filisiti bakalibunga-bunga ku Lehi, ooko ikwakali muunda wakazwide nyabo; eelyo bantu bakatija akaambo kaba Filisiti. 12 Pele walo wakaima akati kamuunda akuukwabilila alimwi wakazumanana kubajaya ba Filisiti, aboobo Jehova wakabafwutula aluzundo* lupati.+ 13 Botatwe akati kabasilutwe bali 30 bakaunka kuli Davida ciindi cakutebula kumpangala ya Adulamu,+ alimwi ba Filisiti bakayakide nkambi yamatente* mu Kkuti* lya Refaimu.+ 14 Aciindi eeco Davida wakali mumpangala,+ alimwi nkambi yabasikalumamba yaba Filisiti yakali mu Betelehemu. 15 Kumane Davida wakaamba ncaakali kulombozya naakati: “Eelo kaka inga cabota kuti ndanywa maanzi aamumukalo waku Betelehemu uuli kumulyango wamunzi!” 16 Mpoonya aawo basikalumamba botatwe basinguzu bakanjila canguzu munkambi yaba Filisiti akuteka maanzi mumukalo waku Betelehemu iwakali kumulyango wamunzi akwaatola kuli Davida; pele wakakaka kwaanywa, eelyo wakaatila ansi kuli Jehova.+ 17 Wakati: “Cilatondwa kulindime, O Jehova, kuti ndicite boobu! Sena ndeelede kunywa bulowa+ bwabaalumi aaba ibabikka buumi bwabo muntenda?” Aboobo wakakaka kwaanywa. Eezyi nzyezintu nzyobakacita basikalumamba bakwe basinguzu botatwe. 18 Abisai+ mwanookwabo a Joabu imwana wa Zeruya+ wakali silutwe wabaalumi bambi botatwe; wakabelesya sumo lyakwe kujaya bantu bainda ku 300, alimwi wakali ampuwo mbuli babaya botatwe.+ 19 Nokuba kuti wakali kulemekwa kapati kwiinda abaabo bambi botatwe alimwi wakali silutwe wabo, tanaakeelana abaabo botatwe bakusaanguna. 20 Benaya+ mwana wa Jehoyada wakali mwaalumi sicamba* iwakacita milimo minji mu Kabizeeli.+ Wakajaya bana basankwa bobilo ba Arieli waku Moabu, alimwi wakaselemukila mucilindi akujaya syuumbwa+ mubuzuba bwacaanda. 21 Alimwi wakajaya mwaalumi muna Egepita mubbabbani. Nokuba kuti muna Egepita ooyo wakajisi sumo mujanza lyakwe, Benaya wakamuunkila ankoli akumunyanga sumo muna Egepita akumujaya asumo lyakwe. 22 Eezyi nzyezintu Benaya mwana wa Jehoyada nzyaakacita, alimwi wakaba ampuwo mbubonya mbuli yabasikalumamba basinguzu botatwe. 23 Nokuba kuti wakali kulemekwa kapati kwiinda baabo bali makumi otatwe, tanaakeelana abotatwe bakusaanguna. Nokuba boobo Davida wakamusala kuba silutwe wabalindizi bakwe. 24 Asaheli+ mwanookwabo a Joabu wakali akati kabali makumi otatwe: Elihanani mwana wa Dodo waku Betelehemu,+ 25 Sama muna Harodi, Elika muna Harodi, 26 Helezi+ muna Paliti, Ira+ mwana wa Ikesi muna Tekowa, 27 Abiezeri+ muna Anatoti,+ Mebunai muna Husati, 28 Zalimoni muna Ahohi, Maharai+ muna Netofati, 29 Helebi mwana wa Baana muna Netofati, Itai mwana wa Ribai waku Gibea umwi wabana Benjamini, 30 Benaya+ muna Piratoni, Hidai wakutulonga* twaku Gaasi,+ 31 Abialiboni muna Aribati, Azimaveti muna Bartuimi, 32 Eliaba muna Syaaliboni, bana ba Jaseni, Jonatani, 33 Sama muna Harari, Ahiamu mwana wa Sarari muna Harari, 34 Elifeleti mwana wa Ahasibai imwana wamuna Maakati, Eliamu mwana wa Ahitofeli+ muna Gilo, 35 Heziro muna Karimeli, Paarari muna Arabiya, 36 Igali mwana wa Natani waku Zoba, Bani muna Gadi, 37 Zeleki muna Amoni, Naharai muna Beeroti, sikunyamuna zilwanyo wa Joabu mwana wa Zeruya, 38 Ira muna Itiri, Garebi muna Itiri,+ 39 a Uriya+ muna Heti—antoomwe bakali 37.\n^ Naa “Lwiimbo lubotu akati kanyimbo.”\n^ Naa “lufwutuko.”\n^ Naa “alufwutuko.”\n^ Naa “munzi wamatente.”\n^ Mu Chihebrayo, “mwanaamuntu sicamba.”


Milimo 28 | Bbaibbele lili a Intaneti | Bbaibbele lya Busanduluzi Bwanyika Mpya\nAnsumbu ya Melita (1-6)\nBausyi Populiyo baponesyegwa (7-10)\nKuunka ku Roma (11-16)\nPaulo waambaula aba Juda ku Roma (17-29)\nPaulo wakambauka cabusicamba kwamyaka yobilo (30, 31)\n28 Lino nitwakafwutuka akusika mutala, twakazyiba kuti nsumbu mpotwakabede yakali kutegwa Melita.+ 2 Alimwi bantu baambaula mwaambo mweenzu bakooko bakatufwida luzyalo lulibedelede. Bakakunka mulilo akututambula kabotu toonse akaambo kamvwula yakali kuwa alimwi akaambo kampeyo. 3 Pele Paulo naakabweza cileye catukuni cimwi akucibikka amulilo, akaambo kakukasaala kwakazwa cipile, wamunamatila kujanza lyakwe. 4 Lino basicisi aabo ibaambaula mwaambo mweenzu mbobakaibonena buyo nzoka nkali eeyo kailengelela kujanza lyakwe, bakatalika kwaambauzyanya kuti: “Ncobeni muntu ooyu mujayi, nkaambo nokuba kuti wafwutuka mulwizi, Bululami* tiibwamuzumizya kuzumanana kupona.” 5 Pele, wakasansa nzoka nkali eeyo mumulilo, alimwi kunyina cakacitika kulinguwe. 6 Pele bakali kulangila kuti ulazimba nokuba kuwa muzinga akufwa. Nobakalindila kwaciindi cilamfwu akubona kuti kunyina cibi cakacitika kulinguwe, bakacinca mizeezo yabo akutalika kwaamba kuti wakali leza. 7 Lino munsi-munsi abusena oobo kwakali myuunda yamuntu umwi uulemekwa munsumbu eeyo uutegwa Populiyo, alimwi wakatutambula camaanza obilo akutubamba kabotu kwamazuba otatwe. 8 Pele usyi Populiyo wakalilede akaambo kakupya mubili alimwi akusoomona kalowa, eelyo Paulo wakanjila mwaakabede akupaila, wabikka maanza aakwe alinguwe akumuponya.+ 9 Eeci nocakacitika, bantu boonse ibakali kuciswa ansumbu eeyo abalo bakatalika kuboola kulinguwe akuponesyegwa.+ 10 Alimwi bakatupa zipego zinji, mpoonya eelyo notwakali kutanta bwato bakatubikkila zintu zyoonse nzyotwakali kuyandika. 11 Nokwakainda myezi yotatwe twakatanta bwato ibwakalembedwe kuti “Bana Basankwa ba Zusi.” Ibwato oobo bwakazwide ku Alekizandiriya alimwi bwakali munsumbu eeyo ciindi camupeyo. 12 Nitwakasika kucito ca Surakusa, twakakkala ooko kwamazuba otatwe; 13 mpoonya kuzwa kooko twakeenda akusika ku Regiyo. Ibuzuba bwakatobela kwakaunga muwo wakumusanza, eelyo twakaakusika ku Putiyolo mubuzuba bwabili. 14 Ooko twakajana bakwesu alimwi bakatukombelezya kuti tukkale ambabo kwamazuba aali ciloba, mpoonya twakagama ku Roma. 15 Lino bakwesu bakooko nobakamvwa kuti tuli munzila, bakaboola kutucinga mane basika ku Musika wa Apiyo aku Maanda Aabeenzu Otatwe. Mbwaakababonena buyo, Paulo wakalumba Leza akuyumizyigwa.+ 16 Lino nitwakasika ku Roma, Paulo wakazumizyigwa kukkala alikke kalindililwa asikalumamba. 17 Pele, nokwakainda mazuba otatwe wakabaita antoomwe baalumi balemekwa akati kaba Juda. Nobakabungana wakabaambila kuti: “Nobaalumi, bakwesu, nokuba kuti kunyina ncindakabisya kubantu nokuba kuzilengwa zyabamatata,+ ndakaangwa ku Jerusalemu akwaabwa kandili mwaange mumaanza aabana Roma.+ 18 Alimwi nobakavwuntauzya,+ bakali kuyanda kundaangununa mbwaanga kwakanyina kaambo ikakali kukonzya kundipa kujaigwa nkobakajana mulindime.+ 19 Pele ba Juda nobakakaka kuti ndaangununwe, ndakabona kuti kunyina cimbi ncondikonzya kucita ccita buyo kutola mulandu wangu kuli Kaisara,+ pele ikutali akaambo kakuti kuli mulandu ngondakali kuyanda kupa cisi cokwesu. 20 Aboobo akaambo kamakani aaya ndakalomba kuti ndibonane akwaambaula andinywe, nkaambo ndaangidwe nketani eeyi akaambo kabulangizi mbobajisi ba Israyeli.”+ 21 Bakamwaambila kuti: “Kunyina notwakatambula magwalo kujatikizya nduwe kuzwa ku Judaya, alimwi kunyina uuli woonse akati kabakwesu bakazwa kooko wakatwaambila makani aayo nokuba kwaamba cintu cimwi cibi kujatikizya nduwe. 22 Pele twabona kuti cileelede kuti tumvwe mboyeeya, nkaambo kwaamba masimpe tulizyi kuti kumasena oonse,+ boonse baamba zintu zibyaabi kujatikizya nkamu yabukombi eeyi.”+ 23 Lino bakapangana buzuba bwakuswaangana anguwe, alimwi banji bakaboola kulinguwe mubusena mwaakali kukkala. Eelyo kuzwa mafwumofwumo kusikila kumangolezya, wakabapandulwida makani kwiinda mukupa bumboni cakulomya kujatikizya Bwami bwa Leza, kutegwa abakwelelezye amakani aajatikizya Jesu+ aali mu Mulawo wa Musa+ alimwi amu Basinsimi.+ 24 Bamwi bakatalika kuzisyoma zintu nzyaakaamba; pele bamwi tiibakasyoma pe. 25 Aboobo akaambo kakuti tiibakazuminana akati kabo, bakatalika kuunka mwabo-mwabo, eelyo Paulo wakaamba kaambo komwe aaka kakuti: “Muuya uusalala wakaamba ncobeni kwiinda mumusinsimi Isaya kuli bamauso, 26 kuti, ‘Koya kubantu aaba ukabaambile kuti: “Masimpe kumvwa muyoomvwa, pele tamukamvwisyi pe, alimwi ncobeni kulanga muyoolanga, pele tamukaboni pe.+ 27 Nkaambo myoyo yabantu aaba yayuma, alimwi balamvwa amatwi aabo pele tabaciti alimwi bafwinya, ikutegwa bataboni ameso aabo akumvwa amatwi aabo, akumvwisya mumyoyo yabo akusanduka kutegwa ndibaponye.”’+ 28 Aboobo amuzyibe kuti makani aaya aamba mbwafwutula bantu Leza atumwa kuli bamasi;+ eelyo bayakwaaswiilila ncobeni.”+ 29 *— 30 Aboobo wakazumanana kukkala ooko kwamyaka yobilo iikkwene muŋanda njaakali kulitelela mwini,+ alimwi wakali kubatambula kabotu boonse ibakali kumuswaya, 31 wakali kubakambaukila Bwami bwa Leza akuyiisya zintu zijatikizya Mwami Jesu Kristo kaangulukide kapati kwaambaula,*+ kakunyina uumukasya.\n^ Chigiriki Diʹke, ambweni kwaamba leza mukaintu sikusubula basizibi naa muzeezo buyo wabululami.\n^ Naa “cabusicamba.”


LUYANDO LWA LEZA KU MUNTU\nNguzu a kuzubululwa kwa zintu zyoonse zilumbaizya luyando lwa Leza. Taata wesu ulikujulu nkasensa ka buumi, ibusongo a kukomana. Kolanga kuzintu zikankamanisya zibotu zya nguzu zyakwe. Koyeeya kubambwa kwazyo kukankamanisya mukuyanda a mukukomana, tali muntu alike pe, pele azilengwa zyoonse zipona. Kubala kwa zuba a mvula kulengulula nyika akwiibosya, malundu, a lwizyi a zibanda zyoonse zikanana luyando lwa Mulengi. Ngu Leza upa kulya kwa mazuba oonse kuzilengwa zyakwe zyoonse. Mu majwi mabotu a mwiimbi, KLMNP 4.1\n“Meso abantu boonse alanga Kuli Nduwe; Ulabapa kulya kwabo muciindi ceelede Uvungulula janza lyako, Ulapa kuyanda kwacintu coonse cipona!” Intembauzyo 145:15, 16. KLMNP 4.2\nLeza wakamulenga muntu ca kulondoka a kusetekana a kukomana, nyika niyakalengwa a maanza a Mulengi yakanyina cimvule ca lufu. Nkusotoka mulawo wa Leza—mulawo wa luyando kwakaleta kuusa a lufu. Nakuba boobo mukati kakuusa kuzwa ku cibi, luyando lwa Leza lulatondeezegwa. Cililembedwe kuti Leza wakayitukana nyika a kaambo ka muntu. Mamvwa ayasa-amapenzi amasunko eezyo zipa kuti buumi bwa muntu buboneke kuyuma-zyakabikilwa kuti cibe cakumuyiisya muntu kucilila nzila ya Leza akuhiba bubi bwalo cinyonyoono mbocakaleta. Matalikilo 3:17. Nakuba kuti nyika yakabisya, taili mukuusa a mukuta komana yoonse pe. Mukubumbwa kwazintu zyoonse kuli milumbe yalusyomo a kukomana. Atala amamvwa kuli maluba-luba, mamvwa alivumbidwe atusamu tujisi malubaluba. KLMNP 4.3\n“Leza ngu luyando,” aya majwi alilembedwe atala azintu zipona zyoonse a atala abwizu boonse bu komena. Bayuni babotu balaimba inyimbo zyakukomana, kununkilila kwa malubaluba mabotu kupa luwo kuti lubote, masamu malamfu alaamatu anyanzabili-Zyoonse ziliboobu zitondeezya lweengelelo lwa Leza, a luyando kucita bana bakwe kuti bakomane. KLMNP 4.4\nIjwi lya Leza litondeezya ciimo cakwe. Walo lwakwe mwini wakalutondeezya luyando lwakwe lutamani a lweengelelo. Muusa naakapaila kuti, “Nditondeezye bulemu bwako,” “Mwami wakaingula, nja kucita kuti bubotu bwangu bwinde kumbele kwako.” Kulonga 33:18, 19. Oobu mbulemu, bwakwe. Mwami wakainda kubusyu bwakwe wakaita, “Mwami, Mwami Leza, siluse silweengelelo utanyemi kufwambaana, uzwide bubotu a kasimpe, luse lwakwe lubamba bali zyuulu, kubalekelela zinyonyoono a kulubizya kwabo.” Kulonga 34:6, 7. Tafwambi kunyema, ulaa Iweengelo lupati. Jona 4:2. “Nkaambo walo ulakomana muluse.” Mika 7:18. KLMNP 4.5\nLeza wakaanga myoyo yesu kuli nguwe kwiinda uzintu nzyaakalenga kujulu a munyika. kwiindila muzintu nzyaakaienga anguzu zyakwe, a luyando lupati kunyikaeeyi myoyo yabantu nkwikonzyakubona, wakayeeya kuti alitondeezye lwakwemwinikuli ndiswe. Pesi koonse ooku takutondezyi luyando lwakwe cakumaninina. Nakuba kuti zintu zyoonse zya kapegwa, pesi sinkondonyina a bubotu waasinka mizeezo yabantu, aboobo bakalanga kuli Leza a kuyoowa; bakayeeya kuti ulaa lunya a kutalekelela. Satani wakacita bantu kuti bayeeye kuti Leza muntu ulaa kulailila kuyumu, kubeteka kuyumu, similandu minjaanji. Satani uyeeya kuti Leza muntu ulanga bantu aliso lya kunyonokela akujana twaambo a kulubizya kwa bantu, kuti abike lubeta kuli mbabo. Kwaali kuyanda kwa Leza kuti agwisye misinze munyika eeyi aboobo wakatuma mwanaakwe kuti apone akati ka bantu. KLMNP 5.1\nMwana a Leza wakaboola kuzwa kujulu kuzi kutondeezya usyi munyika. “Kunyina muntu wakabona Leza nalibalili, alike mwanaakwe uzyedwe alike, uli munsi ausyi wakamutondeezya.” Johani 1:18. “Kunyina muntu umuzyi usyi alike Mwanaakwe, eelyo walo Mwanaakwe nguya ku muzubulula.” Mateyo 11:27. Umwi wabasiciiya nakabuzya kuti, “Kotutondeezya Uso.” Jesu wakati; “Sena teendali andinywe ciindi cilamfu, pesi tamuna ndihiba, Filipo? Ooyo wandibona wabona Taata, nkaambonzi nco mwaambila kuti tutondeezye Uso?” Johani 14:8. 9. KLMNP 5.2\nMukati mukukanana bulelo bwakwe bwa munyika, Jesu wakati, Mwami wakandinanika kuti nkanane mulumbe ku bacete, wakandituma kuti mponye myoyo ityokede, kukanana lwanguluko ku bazike, a kupa kubona kuboofu, akubaangulula aabo baumwa.” Luka 4:18. Ooyu wakali ngo mulimo wa Jesu. Wakali kuyabweenda kacita bubotu, akuponya bakali kupenzegwa a Satani. Mu minzi yoonse a mu maanda oonse kwakanyina kulila akaambo ka kuciswa, nkaambo wakainda moonse mu maanda kuponya baciswa. Mulimo wakwe wakatondeezya kunanikwa kwakwe kwabu Leza. Luyando, luse, a nkumbu zyaka zubululwa mu mulimo ngwakacita mukupona kwakwe koonse, moyo wakwe wakali a nkumbu kubana ba bantu. Wakabweza ciimo ca muntu, kuti a jane nzila yakugwasya muntu. Ibaumba abacete teebakali kulisenda nokuba kuyoowa kusika kuli nguwe kulitola ansi kwiinda, teebakali kulisenda kuboola kuli nguwe. A bana basyoonto bakali kuyanda kuya kuli nguwe. Bakali kuyanda kukala a mazwi aakwe. a kulanga kubusyu bumwekamweka, bujisi lweengelelo a luyando. KLMNP 5.3\nJesu tanaakasisa noliba jwi lyomwe lya kasimpe, pele wakakanana lyoonse muluyando. Wakasebenzya busongo bunjaanji, a kuyeeya kunjaanji, a kulibambila kwaluse, muziindi zyoonse nzyaa kaswaangana a bantu. Tanaakali sicisapi, tanaa kakanana ijwi licisa ku muntu, tanaa kanyemya muntu. Kunyina naaka tongooka buteteete bwa muntu. Wakali kukanana kasimpe, pesi wakali aluyando lyoonse. Wakayisya basikuupa-upa a meso, a kutakondwa a cinyonyoono; pesi wakalijisi misozyi lyoonse naakali kukanana makani. Wakaulilila munzi wa Jelusalema, munzi ngwaa kali kuyanda, munzi wakakaka ku mutambula. kutambula nzila, kasimpe a buumi. Bakamukaka, Mufutuli. pesi wakabalanga aluse. Buumi bwakwe bwakali bwa kulisungula a kuyeeya bamwi kapati. Bantu boonse bakali babotu ku meso aakwe. Kajisi bulemu bwabu Leza, pele wakalitola aansi aluyando ilupati kuli omwe-aumwi kuba mun’ganda ya Leza. Mubantu boonse wakaswaya a kubona baciswa ku mooza a kumubili. Muminzi moonse wakabona bantu bakapengede, ooyu wakali mulimo wakwe kubafutula. KLMNP 6.1\nOobu mbocitondeezegwa ciimo ca Klistu mu buumi bwakwe. Eeci nciimo ca Leza. Kuzwa kuli Leza milimo ya lweengelelo yaka tondeezegwa muli Klistu, kailibonya a kati kabana ba bantu. Jesu, Siluse, Mufutuli ulaa lweengelelo, wakali Leza “Oyo uwakabonwa mumubili wabuntu.” 1 Timoti 3:16. KLMNP 6.2\nKwakali kufutula ndiswe Jesu ncaakaponena akupenga a kufwa. Wakaba “Muntu wa kuusa,” kuti swebo tutambule ku komana kutamani. Leza wakazumizya Mwanaakwe uyandika, uzwide luse a kasimpe, kuboola kuzwa mu nyika ilaa bulemu butakonzeki kupandululwa, kuza ku nyika izwide cilijazyo a cinyonyoono, ivunikidwe acimvwule calufu a Lutuko. Waka muzumizya kuzwa munsi a janza lyakwe lya luyando akucingililwa, kugwisigwa ku kukombwa kwabangele, kuti azyikupenzegwe, akuciswa mu kuusa, a kutukanwa, a kulitola ansi, a kuzondwa, a lufu. KLMNP 6.3\nImapenzi aa kuumuna kwesu akali atala lyakwe; “akuumwa kwakwe twakaponyezegwa.” Ayizaya 53:5. Amubone nguulya mucibanda, Mugesemani, a ciciingano! Mwanaa Leza unyina katombe wakabweza mukuli wa cinyonyoono. Walo wakali omwe a Leza, wakamvwa mu moyo wakwe kwandaana kupati cinyonyoono nkocaka cita a kati ka Leza a muntu. Ooku kwakaleta kulila kucisa kuzwa kumilomo yakwe, “Leza wangu, Leza wangu, wandisiilanzi?” Mateyo 27:46. Wakali mukuli wa cinyonyoono kukomena ikumvwa ibulwani bupati ibutaambiki bwacinyonyoono, akwaandanya ikupati nkocileta akati kamuntu a Leza, eeci ncicakapa ikuti mwanaa Leza afwe. KLMNP 6.4\nPesi muyasilo mupati ooyu tiiwakacitilwa kuti ubike luyando muli Usyi lwakuyanda muntu, tiilwakali lwa ku muzumizya kuti afutule. Pepe, Pepe! “Leza wakaiyanda bunene nyika, wakaipa Mwanaakwe uzyedwe alike.” Johani 3:16. Leza ulatuyandisya, ikutali kaambo kabupati bwacipego, pele wakapa icipego nkaambo ulatuyanda. Klistu njenzila Leza njaakali kukonzya ikutondeezya iluyando lwakwe ilutamani kunyika eeyi iili mukati kacinyonyoono Leza muli Klistu wakatondeezya luyando lwakwe ku nyika yaka ziminide. “Leza wakali muli Klistu, kuswaanganya inyika alwakwe mwimi,” 2 Ba Kolinto 5:19. Leza wakapenga a Mwanaakwe. Mukucisa kwa mu Getesemani, alufu lwa aciingano, a moyo waluyando lupati wakaula muulo walufutuko lwesu. KLMNP 7.1\nJesu wakati, “Nkaambo kaako Taata ulandiyanda, nkaambo ndapa buumi bwangu, kuti nkabujane alimwi.” Johani 10:17. Nkokuti, “Taata ulamuyanda bunene, alimwi ulandiyanda kapati nkaambo kakupa buumi bwangu kuti nywebo mu nununwe. Mukutola cilawo canu a kasimpe a kusungula buumi bwangu, akutola milimo yanu, azinyonyoono zyanu, ndayandika kuli Taata: nkaambo ka kulyaaba kwangu, Leza ula konzya ku lulama, pele mululamiki wayoyo ukondwa muli Jesu.” KLMNP 7.2\nKunyina umbi alike Mwana a Leza ngu waakonzya kupa ku nununwa Kwesu; alike wakali munsi lya Usyi nguwaali kukonzya kumutondeezya. Alike ooyo wakazyi bupati abulamfu bwa luyando lwa Leza nguwakali kukonzya kututondeezya.... Kunyina cimbi ciinda muyasilo mupati wakacita Klistu, kufutula muntu usweekede cakali kunga cila tondeezya luyando lwa Usyi kumuntu. KLMNP 7.3\n“Leza mbwaakaiyanda nyika, wakaipa mwanaakwe uzyedwe alike.” Tanaa kamupeda ku pona a kati ka bantu kulike pe, pele a ku bweza zinyonyoono zyabo, akutola muyasilo wabo. Leza wakamupa kumukowa wakaziminide. Klistu wakalitondeezya mukukomana kwa bantu amukuyanda kwabo. Walo, wakali a Leza wakali swaanganya abana ba bantu a ntambo iitanunsuki. Jesu “tausi kubayita kuti mbanyina”Ba- Hebrayo 2:11. Ngo muyasilo wesu, Mwiiminini wesu, Mukwesu, ulijisi ciimo cesu kumpela a cuuno ca Usyi, kwiinda mu myaka itamani anguwe a mukowa ngwa kanununa, Mwanaa muntu. Koonse kwakacita kuti muntu afutulwe kuzwa mucilijazyo ca cinyonyoono amukuyaansi kwacibi, kuti atondeezye luyando lwa Leza, a kupa kukomana kwa bululami. KLMNP 7.4\nMuulo wakalumbulwa wa kunununwa kwesu, muyasilo mupati wa Taata wesu uli kujulu. a kupa Mwanaakwe a kaambo kesu, kuleelede kuti kutupe muzeezo usumpukide wa kuyeeya mbotunga tulaba kwiindila muli Klistu. Mbuli mupositoli Johani mbwa kalanga bulamfu, a bupati, a luyando lwa Usyi ku mukowa ufwa uusweekede, wakalizwide lukondo a lulemeko; wakabula mulaka ngwaakali kunga ulaamba bupati a lweengelelo lwa luyando oolu ndwaakapa kunyika kuti ilange. “Kolanga nduyando lulibuti Taata ndwaapa kuli ndiswe, kuti twiitwe kuti mbana ba Leza. 1 Johani 3:1. Eeci ciletela kuhiba muulo mupati wamuntu! Ikwiindila mu cinyonyoono ibana ba bantu cakaba cisobanyo mu maanza aa saatani. Ikwiindila mu lushomo amu cipego ca muyasilo wa kulyaaba icalufu kwa Klistu. ibana ba Adamu inga baba bana ba Leza Ikwiindila mukupona mu buntu a kubweza ciimo ca muntu, Klistu utondeezya ikulemeka a kusumpula bantu. Bantu babishi balabikwa a ciimo icakuti. ikwiindila mu kuswaangana akujatana a Klistu, beelela mukasimpe kwiitwa izyina lyakuti “mbana ba Leza.” KLMNP 8.1\nLuyando luli boobo kunyina ceelana andulo. Bana ba Mwami wa mujulu! Cisyomyo cibotu. Makani a kuyeesya kapati. Luyando lwa Leza lutamani ku nyika yatakali kumuyanda! Muzeezo uujisi nguzu zipati ku muya, a kuleta muzeezo wa muntu kuuwanga muluyando lwa Leza. Ikwiindila mukubala akuyandisisisya ikuhiba ciimo cisetekene ca Buleza mumu muni wa ciciingano, eeci cipa ikuti tubone luse a lweengelelo, a lulekelelo luvwelengene a nguzu a kululama, alimwi akwiinda muzitondeezyo zinji zya luyando lupati lutakonzyi kweelanisigwa acintu cili coonse luyando lutamani, a luse lwiinda mukaintu ndwapa ku mwanaakwe. KLMNP 8.2


Basikwiiya ba Jesu Batambula Muuya Uusalala | Ziiyo Zyabana Zyamu Bbaibbele\nNokwakainda mazuba aali 10 kuzwa ciindi Jesu naakapiluka kujulu, basikwiiya bakwe bakatambula muuya uusalala. Mwakali mu Pentekoste 33 C.E., ciindi bantu nobakaboola ku Jerusalemu kuzwa mumasena manji aaindene-indene kuzoosekelela pobwe. Kwakali basikwiiya ba Jesu ibali 120 ibakabungene muŋanda yamujulu. Cakutayeeyela kwakacitika cintu cimwi cigambya kapati. Kwakali cintu icakali kulibonya mbuli kuti mulilo amutwe wasikwiiya umwi aumwi, mpoonya boonse bakatalika kwaambaula myaambo iindene-indene. Muŋanda mobakabede mwakali kumvwika mbuli kuti kuli guwo lipati.\nBeenzu ibakaboolede ku Jerusalemu kuzwa kumasena aambi bakalimvwa guwo eelyo aboobo bakazuzila kuŋanda eeyo kutegwa babone icakali kucitika. Bakagambwa nobakamvwa basikwiiya kabaambaula myaambo eeyi. Bakati: ‘Bantu aaba bazwa ku Galilaya. Pele ino bacikonzya buti kwaambaula mumyaambo yesu?’\nMpoonya Petro abaapostolo bambi bakaimikila kumbele lyankamu yabantu. Petro wakaambila bantu kujatikizya Jesu mbwaakajaigwa alimwi a Jehova mbwaakamubusya kuzwa kubafwu. Kumane wakati: ‘Lino Jesu uli kujulu kujanza lyalulyo lya Leza, alimwi watila muuya uusalala ngwaakasyomezya. Nkakaambo kaako ncomwabona akumvwa kujatikizya maleele aaya.’\nBantu akabanjila mumoyo majwi ngaakaamba Petro, aboobo bakabuzya kuti: “Ino tucite buti?” Wakabaambila kuti: ‘Amuleke zibi zyanu akubbapatizyigwa muzina lya Jesu. Alimwi mulatambula cipego camuuya uusalala.’ Mubuzuba oobo, bantu ibasika ku 3,000 bakabbapatizyigwa. Kuzwa ciindi eeco, basikwiiya bakatalika kuvwula cakufwambaana mu Jerusalemu. Kwiinda mukugwasyigwa amuuya uusalala, baapostolo bakatalisya mbungano zinji kutegwa kabayiisya basikutobela zintu zyoonse Jesu nzyaakabalailila.\n“Ikuti kamwaambilizya caantangalala amulomo wanu, kuti Jesu ngo Mwami, akusyoma mumyoyo yanu kuti Leza wakamubusya kuzwa kubafwu, muyoofwutulwa.”—Baroma 10:9\nMibuzyo: Ncinzi cakacitika lya Pentekoste 33 C.E.? Nkaambo nzi bantu banji ncobakabbapatizyigwa?\nMilimo 1:15; 2:1-42; 4:4; Johane 15:26\nIno Muuya Uusalala Ninzi?